“Амир Темур - дунё олимлари ва адиблар нигоҳида” - Ishonch.uz\nБош саҳифа Жамият “Амир Темур — дунё олимлари ва адиблар нигоҳида”\n“Амир Темур — дунё олимлари ва адиблар нигоҳида”\nмавзусидаги халқаро илмий-амалий анжуман бошланди\nЎзбекистон Республикаси Президентининг 2021 йил 26 мартдаги “Маънавий-маърифий ишлар тизимини тубдан такомиллаштириш чора-тадбирлари тўғрисида”ги қарорига асосан Республика Маънавият ва маърифат маркази, Қашқадарё вилояти ҳокимлиги, Ташқи ишлар вазирлиги, Ўзбекистон Фанлар академияси, Туризм ва спорт вазирлиги, Олий ва ўрта махсус таълим вазирлиги, ЎзФА Тарих институти, Ўзбекистон Ёзувчилар уюшмаси, Маданият вазирлиги, Халқаро Амир Темур хайрия фонди, Темурийлар тарихи давлат музейи, “Тасвирий ойина” ижодий уюшмаси, “Маърифат” тарғиботчилар жамияти Соҳибқирон Амир Темур таваллудининг 685 йиллигига бағишлаб 2021 йил 28-30 сентябрь кунлари “Амир Темур – дунё олимлари ва адиблари нигоҳида” мавзусида халқаро илмий-амалий анжуман ўтказмоқда.\nИстиқлол йилларида Амир Темур сиймоси миллий давлатчилигимиз тимсолига айланди. Бу буюк зот ҳақидаги асл ҳақиқат қайта тикланиб, тарихий адолат қарор топди. Ўзбекистонда Амир Темур феномени билан боғлиқ 4 та қонун, 16 та Президент фармони, 5 та қарори, 23 та Вазирлар Маҳкамаси қарори қабул қилинган.\nЎзбекистон Республикасининг энг юксак давлат мукофотларидан бири “Амир Темур” ордени таъсис этилди. “Темурбеклар мактаблари” ташкил қилинди. Республикамиздаги олий таълим муассасалари, марказий кўча ва хиёбонларга Соҳибқирон бобомизнинг номи берилди. Тошкент, Самарқанд, Шаҳрисабз шаҳарларида у зотнинг муаззам ҳайкаллари бунёд этилди. Қутлуғ тўйлари дунё миқёсида нишонланди.\nБугундан ушбу нуфузли конференция бошланди. Биринчи кун анжуманга ташриф буюрган меҳмонлар иштирокида Тошкент шаҳридаги Амир Темур ҳайкали пойига гул қўйиш, Темурийлар тарихи давлат музейига саёҳат, “Темурийлар ва Иккинчи Ренессанс даври” китоблар кўргазмаси, “Янги Ўзбекистон” боғи ва Тошкент шаҳрининг диққатга сазовор жойларига саёҳат ўрин олган.\nИккинчи куни “Афросиёб” поездида Шаҳрисабз шаҳрига борилади. Анжуманнинг “Амир Темур ва темурийлар даври манбашунослиги ва тарихшунослиги масалалари”, “Темурийлар даври давлат бошқаруви ва халқаро муносабатлар”, “Темурийлар Ренессанси: илм-фан, маданият ва бунёдкорлик”, “Ўзбек ва жаҳон адабиётида Амир Темур образи” мавзусидаги шўъба йиғилишларида АҚШ, Франция, Германия, Россия, Туркия, Миср, Ўмон, Эрон, Покистон, Озарбойжон каби 14 мамлакатдан 20 га яқин нуфузли меҳмон қатнашиши кутилмоқда. Жумладан, Чикаго университети профессори Жон Вуудс (АҚШ), Темурийлар тарихи ва санъатини ўрганиш ассоциацияси президенти Фредрех Бопертюи-Брессан (Франция), Эге университети қошидаги Турк дунёси тадқиқотлари институти профессори Али Усмон Қоратой (Туркия), Қоҳира ислом санъати музейининг илмий нашр бўлими мудири Сомия Ҳасан Усмон Ҳасан (Миср), Теҳрон университети қошидаги Илмий тадқиқот институти профессори Амир Теймур Акбар Рафеи (Эрон), Пешовар университетининг Aлишер Навоий номидаги Ўзбек тили илмий-тадқиқот маркази бошлиғи Абдулла Беиг (Покистон), тарихчи олим ва таржимон Хелмут Далов (Германия), Озарбойжон Ёзувчилар уюшмаси аъзоси Юнус Ўғуз каби хорижлик ҳамда маҳаллий олим ва ижодкорларнинг маърузалари тингланади.\nУчинчи куни “Шаҳрисабз” музей қўриқхонаси, темурийлар даври меъморчилиги намуналари – “Дорус-саодат” ва “Дорут-тиловат” мажмуаси, “Оқсарой” маданий мерос ёдгорлигига саёҳат уюштирилади. Шунингдек, куннинг иккинчи ярмида Самарқанд шаҳридаги Амир Темур мақбарасини зиёрат қилиш, Регистон майдони, Мирзо Улуғбек расадхонасига ташриф режалаштирилган.\nАнжуманга тақдим этилган мақолалар мазмунидан кўриниб турибдики, Амир Темур ва темурийлар даврини тадқиқ қилиш натижасида эришилган илмий янгиликлар ва натижалар фақат мамлакатимиз эмас, балки жаҳон миқёсида муҳим аҳамият касб этиши шубҳасиз. Ватанимиз тарихидаги Иккинчи Ренессанснинг очилмаган қирралари, ойдинлашмаган саҳифалари кўплиги аён бўлмоқда. Шу маънода айни йўналишдаги тадқиқотларни янада чуқурлаштириш ва кўпайтириш, илмий-амалий анжуманларни эса мунтазам ташкил этиб бориш мақсадга мувофиқдир.\nАввалги саҳифа29 сентябрда пойтахтимизда “Турк киноси кунлари” бўлади\nКейинги мақолаКексалар ҳафталиги ўтказилади


Kasalliklar bo'yicha barcha ma'lumot Ўзак хужайра – нима учун ўта мухим? » DAWO.UZ\nАввало инсонни тузилиши хақида қисқачи тушунча. Инсон бир-биридан ажралмас жуда кўп тизимлардан (тери қоплама, мушак, суяк, бўғим, хазм, нафас, қон айланиш ва бошқа тизимлар) ташкил топган. Хар бир тизим бир қанча органларни биргаликдаги ишидан пайдо бўлади(нафас тизими – бурун, халқум, хиқилдоқ, трахея, бронх, алвеола). Хар бир тўқима жуда кўплаб хужайралардан ва хужайра атрофи тўқимасидан ташкилланади. Инсон танасида 220 хил хужайра тури мавжуд. Бу хужайраларнинг аксарияти маълум вақт яшайди ва халок бўлади. Уларнинг ўрнини янги хужайралар эгаллайди. Мана шу янги хужайралар хаммаси ўзак хужайралардан пайдо бўлади.\nЎзак хужайра – бу барча хужайрага айланиши мумкин бўлган хужайралардир. Уларнинг икки катта тури мавжуд:\nХомиланинг ўзак хужайраси – бу барча турдаги хужайрага айлана оладиган хили хисобланади. Мисол учун: ўпка, юрак, тери, жигар, талоқ ва б.\nКатта инсон ўзак хужайраси – булар маълум тур тўқимага айланиши мумкин. Мисол учун: ўпка ўзак хужайрасидан фақат ўпка ривожланади. Қон ўзак хужайрасидан қон хужайралари пайдо бўлади.\nЎзак хужайрани ўзига хослиги.\nХамма хужайра бўлиниши оқибатида иккита бир хил хужайра пайдо бўлади. Ўзак хужайра бўлиниши оқибатида эса битта ўзак хужайра ва битта бошқа хилдаги(айланиши керак бўлган) хужайра пайдо бўлади. Мисол: қоннинг ўзак хужайраси бўлинса битта қон хужайра ва битта ўзак хужайра пайдо бўлади.\nЎзак хужайралари қуйидаги касалликларни даволашда ишлатилмоқда:\nидиопатик апластик анемия;\nрезистент ювениль артрит;\nсут бези раки;\n2.Қон ўрнини босувчи "сунъий қон” кашф қилинди.\n3.Ортиқча темир қандли диабетга сабаб бўлади.\n4.Оқ қон – лейкоз қандай касаллик.\n5.АНЕМИЯНИНГ 14 БЕЛГИСИ


14 та туманда газ таъминотининг хусусий операторлари пайдо бўлади | NORMA.UZ\nПрезидентнинг 20.04.2017 йилдаги ПҚ-2907-сон “Газ таъминоти тизимида бозор механизмларини кенг жорий этиш чора-тадбирлари тўғрисида”ги қарори эълон қилинди.\nТажриба лойиҳалари сифатида жорий йилнинг июнь ойида газ таъминотининг туман (шаҳар) филиалларига ёки уларнинг участкаларига бириктирилган газ таъминоти объектлари танловлар ўтказиш натижаларига кўра хусусий операторларга ишончли бошқарувга топширилади.\nНатижада хусусий операторлар газ тақсимлаш тармоқларидан фойдаланиш ва табиий газ сотиш функцияларини амалга оширади. Бунда воситачилик мукофоти сотилган табиий газ қийматининг 21%идан ортиқ бўлмаган миқдорни ташкил қилади (аниқ миқдорни танлов комиссияси ўрнатади).\nУшбу босқичда Қорақалпоғистон Республикасида, вилоятлар ва пойтахтда биттадан топширилиши лозим бўлган 14 та объектдан иборат рўйхат белгиланди.\nҚуйидаги шартлар мавжуд:\nхусусий операторлар ходимлар сонидан қатъи назар, ЯСТ тўловчилари ҳисобланади;\nтабиий ва суюлтирилган газни сотишдан тушадиган маблағлар бевосита «Ўзтрансгаз» АКнинг ҳисобварақларига туширилади;\nхусусий операторлар табиий газ сотиш ишончли бошқарув шартномалари асосида табиий газ сотиш бўйича фаолиятни амалга ошириш ҳуқуқини берадиган лицензия олмасдан, лицензия талаблари ва шартларига сўзсиз риоя қилган ҳолда амалга оширадилар.\nБу муҳим! 2017 йилнинг 1 июнидан бошлаб, етказиб берилган табиий газ учун қарзи бўлиб, тармоқдан узиб қўйилган истеъмолчилар газ таъминоти тармоқларига қайта уланиши учун ЭКИҲнинг 2 баробари миқдорда тўлов ундирилади.\nБундан ташқари, шу йилнинг 1 октябридан бошлаб ҳисоблаш ускуналари бўлмаган маиший истеъмолчилар табиий газ учун тариф миқдорининг икки баробари миқдорида ҳақ тўлайдилар. Бунда замонавий электрон ускуналарни харид қилиш ва ўрнатиш «Ўзтрансгаз» АКнинг ҳисобидан амалга оширилади, кейинчалик уларнинг қийматини маиший истеъмолчилар 1 йил ичида тўлайдилар.


“Ўзбекистон ҳаво йўллари” МАК байрам чегирмаларини эълон қилди - zarnews.uz\n“Ўзбекистон ҳаво йўллари” МАК байрам чегирмаларини эълон қилди\nМАК Ўзбекистон мустақиллигининг 28 йиллиги муносабати билан чегирмалар эълон қилди.\nКомпания 31 августдан 3 сентябрга қадар ички йўналишда амалга ошириладиган барча қатновлар учун чегирмалар эълон қилди. Чипта харид қилаётганда чегирмани Ўзбекистон фуқаролари билан бир қаторда хорижий фуқаролар ҳам олишлари мумкин.\n• Индивидуал йўловчилар учун – 30%;\n• Сайёҳлик гуруҳлари (5 ва ундан ортиқ киши), лицей ва олий ўқув юртлари, коллежлар талабалари, мактаб ўқувчилари, ЎзР ИИВ, ТВ, ДХХ, ДСҚ, ДБҚ тизимларидаги махсус таълим муассасалари ва бошқа идораларнинг тингловчи ва ўқувчилари учун – 40%;\n• Оила учун (2 ёки ундан кўп одам, шунингдек, эр ва хотин; эр, хотин ва уларнинг 18 ёшгача бўлган фарзандлари; 18 ёшгача бўлган фарзандини кузатиб борадиган ота-оналар) – 50%;\n• Нафақахўрлар ва ногиронлар учун – 50%;\n• 1941-1945 йиллардаги уруш қатнашчилари ва уларга тенглаштирилган, шунингдек, Иккинчи жаҳон уруши давридаги фидокорона меҳнати ва ҳарбий хизмати учун орден ва медаллар билан тақдирланган шахслар учун – 50%;\n• Чернобил АЭС фожиаси оқибатларини бартараф этишда иштирок этган фуқароларимиз учун – 50%.\nЧегирмали авиачипталарни “Ўзбекистон ҳаво йўллари” МАКнинг авиачипталарни сотиш марказий офиси ва Ўзбекистон аэропортлари кассаларида чегирмаларни олиш ҳуқуқини берувчи, тегишли ҳужжатларни тақдим этган ҳолда харид қилиш мумкин.\nТеглар: Ўзбекистон ҳаво йўллари\n"Ўзбекистон ҳаво йўллари" 15 йил ичида биринчи марта янги либосларни намойиш этди\n“Uzbekistan Airways” Нью-Йоркка чипта нархлари арзонлашганини маълум қилди\nГендер тенгликни таъминлаш ижтимоий давлатнинг асоси


Тожикистонда кашандаликни чекловчи қонун кучга кирди\nЭндиликда тожикистонлик кашандалар фақат белгиланган жойлардагина сигарет чекиши мумкин.\nЯнги йил бошидан Тожикистонда кучга кирган “Тамаки маҳсулотлари истеъмолини чеклаш тўғрисида”ги қонунга мувофиқ, эндиликда жамоат жойларида, давлат идораларида нос ёки сигарет чеккан киши 23 АҚШ долларидан тақрибан 8000 долларгача жаримага тортилади.\nКашандаликка қарши янги қонун кучга кирган Тожикистонда давлат идораларининг аксарияти кашанда ходимларига қулай шароитлар яратиб бергани айтилмоқда. Масалан, Тожикистон Ички ишлар вазири Абдураҳим Қаҳҳоров янги йил бошидан чекувчи ходимлари учун вазирлик ҳовлисидан махсус жой ажратилганини маълум қилди.\n- Ҳозир кабинетларда чекиш умуман мумкин эмас. Сигарет чекишни истаганлар ҳовлидаги махсус жойларда чекишлари мумкин, - деди ортда қолган ҳафтада журналистларга матбуот анжумани берган вазир Қаҳҳоров.\nШу ўринда айтиб ўтсак, дунёнинг бир қатор илғор давлатлари кашандаликка қарши қонун қабул қилганларидан сўнг Тожикистон ҳукумати ҳам 2010 йил охирларида мақсади одамлар саломатлигини ҳимоялаш бўлган “Тамаки маҳсулотларини чеклаш тўғрисида”ги қонун лойиҳасини парламент муҳокамасига юборди.\nЯнги йил бошидан кучга кирган қонунни кўпчилик тожикистонликлар қувватлашларини айтадилар.\n- Яхши қонун. Ўша чекадиган одам ўзини қандай заҳарласа, атрофдагилар ҳам ана шундай заҳарланади. Зарари бор, албатта. Шунинг учун маданиятли чекишсин. Масалан, мен бир неча йил аввал хўжайинимга ўтирадиган уйимизда, болаларнинг олдида чекишни таъқиқлаган эдим, - дейди душанбелик суҳбатдошимиз Саодат Умарова.\nАснода давлат корхонасида ишламайдиган тожикистонлик оддий кашандалар қонун қабул қилингани билан ўзлари учун ҳеч қандай шароит яратилмаганидан шикоят қилишмоқда.\n- Қонун қабул қилингани билан чекувчиларга шароит яратиб беришмаган. Масалан, аэропорт, вокзалларда ҳали ҳеч қандай шароит йўқ. Албатта ташқарига чиқиб, чекиб келиш керак. Бу эса, менимча, ҳуқуқларимизни поймол қилади. Мен қонундаги бир ёқламалик билан рози бўлолмайман. Мана, хорижий давлатларни қаранг, ўшандай ишлаш керак қонун, - дейди исмини айтмаслик шарти билан Озодликка гапирган душанбелик йигит.\nАснода Тожикистон пойтахтидаги айрим кўнгилочар масканлар ва умумий овқатланиш жойлар мижозларини йўқотмаслик мақсадида кашандалар учун махсус хоналар ташкил қилаётганлари маълум бўлди.\n- Чекувчи мижозларимиз учун махсус хоналар ташкил қилаяпмиз. Улар бемалол овқатланиб, истаганича чекиб, дам олишлари мумкин. Мижозларимизнинг ҳаммасига бир хилда хизмат қилиш бизнинг бурчимиз, - дейди Душанбе марказидаги ошхоналардан бирининг раҳбари Жамол Шарипов.\nМаълумотларга кўра, ҳар йили ер юзида қарийб 5 миллион киши тамаки заҳридан вафот этади.\nТожикистонликлар орасида сигаретдан кўра носвой чекадиганлар кўпроқ. Улар носвойни “бошқалар соғлиғига зарар етказмайдиган” бўлгани учун чекишини айтадилар. Шунга қарамай, қонун ҳамма учун баробар экани, таъқиқланган жойда нос чекадиган кишилар ҳам сигарет чекадиган билан бир қаторда жазоланиши таъкидланмоқда.\n2011 йил бошидан тожик жамиятида кучга кирган янги қонунга бўйнсунмаган кашандалар 105 сомонийдан 35 минг сомонийгача ёки тахминан 23 АҚШ долларидан тахминан 8000 долларгача жаримага тортилиши муқаррар қилиб белгиланган.\nБМТ озиқ-овқат дастури маълумотларига кўра, дунёда 1,3 миллиард кашанда бўлиб, шундан 320 миллиони Хитойда яшамоқда. Тожикистонда эса кашандалар сони қанчага етгани борасида ҳали бирор марта тадқиқот ўтказилмаган.


Ўзбекистон жамиятининг кундалик ҳаёти ижтимоий тармоқларда - UzAnalytics\nСурат манбаси: itc.ua\nИжтимоий тармоқлар – XXI аср феномени. Замондошларимиз, айниқса, ёш авлоднинг кундалик ҳаёт тарзи турли социал медиа маконларда кечмоқда. Шахсий ва профессионал турмушимизга шиддат билан кириб келган ва унга сезиларли таъсир этаётган ижтимоий тармоқлар ҳозирги жамиятнинг маданий, ахлоқий асослари, одамларнинг дунёқараши, турли жараёнларга муносабати ва энг янги тарихимизни тўлалигича намоён қилаётган ресурс ҳамдир.\nИжтимоий тармоқларда кишиларнинг ўзини-ўзи намойиш қилиши(self presentation) ҳозирги рақамли-реаллик шароитида замондошлар кундалик ҳаётини ўрганиш учун қўл келади.\nМаълумки, кундалик ҳаёт тарихи – бу тарихий билимларнинг нисбатан янги парадигмаси бўлиб, унинг тадқиқот объекти – тарихий, маданий, сиёсий, этник ва конфессионал контекстдаги инсоннинг кундалик турмушига дахлдор воқеа – ҳодисалар ҳисобланади. Кундалик ҳаёт тарихининг тадқиқот марказида турли ижтимоий қатлам вакилларининг турмуш тарзи ва уни намойиш этувчи, такрорланиб борувчи ҳолатларни ўрганиш, жумладан, турли воқеаларга нисбатан ҳиссий реакциялар ва хулқ-атвор мотивлари туради.\nФикримизча, кундалик ҳаёт тор доирадаги хусусий тадбирлар, шахсий кундалик турмуш, касбий фаолият ва бўш вақтни ўз ичига олади. Бошқача айтганда, кундалик ҳаёт тарихи ёнимиздаги, атрофимиздаги оддий кишиларнинг микротарихидир.\nИжтимоий тармоқлар кундалик ҳаёт тарихини янги ракурсда ўрганиш ишида ўзига хос тадқиқот майдони, десак муболаға бўлмайди. Уларни семиотик таҳлил қилиш орқали замондошларимиз кундалик ҳаёти(everyday life)нинг рақамли тарихини тақдим этиш имконияти мавжуд.\nБугунги рақамли воқеликда ижтимоий тармоқлар орқали шахсий кундалик ҳаётни намойиш қилиш (self – presentation) одатий ҳолга айланди. Шубҳасиз, коронавирус пандемияси билан боғлиқ карантин ушбу жараённи янада тезлаштириб, келажак тадқиқотлари учун кўп жанрли материалларни тақдим этади.\nЎзбекистон жамиятининг кундалик ҳаёти тарихини этнология контекстида тадқиқ қилиш мақсадга мувофиқдир. Нега деганда, айнан шундай ёндашув фақат бизнинг менталитетимизга хос жиҳатларни тўлалигича кўрсатиб бера олади.\nМазкур мақоланинг тадқиқот объекти сифатида бугун энг оммалашган ижтимоий тармоқлардан бири – TikTokдаги видеороликлар, предмет сифатида эса ушбу тармоқнинг фаол фойдаланувчиси, Андижон вилоятида истиқомат қилувчи ўрта яшар (1975 йилда таваллуд топган), Гулжамол исмли тадбиркор аёл танланди. Ҳозирги кунда оммабоп TikTok ижтимоий тармоғи призмаси орқали жамиятимиздаги ўрта синф вакилининг кундалик ҳаётини намойиш этиш мақола мақсади этиб белгиланди.\nҚисқача TikTok ижтимоий тармоғи ҳақида тўхталсак. TikTok Пекиндаги ByteDance компаниясига тегишли қисқа метражли (60 сониягача) видеофильмларни яратиш ва кўриш учун мўлжалланган сервисдир. Унинг 2018 йил ёзида ишга туширилган халқаро версияси ҳозир жаҳондаги етакчи видео платформа ҳисобланади. 2021 йилнинг февраль ҳолатига кўра, TikTok обуначилари сони 1 млрд. дан ошди. Ушбу ижтимоий тармоқ таҳлили кундалик ҳаёт тарихини ўзгача нуқтаи назардан кўришга имкон берди ва шу мақсадда муаллиф TikTok платформасининг Ўзбекистон аудиториясини тадқиқ қилди. Жумладан, тиктокерларнинг кундалик ҳаёти ва турмуш тарзи ҳақида визуал ҳикоя қилувчи видеолавҳалар ўрганилди.\nМаълумки, Ўзбекистон жамияти ўз моҳиятига кўра, шарқона урф-одатларга амал қилиб, минг йиллик ахлоқий негиз ва анъаналари билан ғарб дунёсидан ажралиб туради. Бироқ, ахборот цивилизациясининг янги тенденциялари унинг ҳозирги мазмунига таъсир этмай қолмади.\nTikTok медиа маконини атрофлича ва батафсил ўрганиш учун унинг контенти шартли равишда қуйидаги мавзуларга ажратилди:\n• трендлар (челленж, треш, дуэтлар, реакциялар, лип синк ва ҳоказо)\n• Beauty (гўзалликка оид)\n• сиёсий карикатура\n• шахсий ҳаётни намоён қилиш.\nШуни алоҳида таъкидлаш жоизки, бизнинг тушунчамизда кундалик ҳаёт субъекти сифатида алоҳида шахс майдонга чиқади. Дарҳақиқат, бирор кишининг кундалик ҳаёти ҳеч бўлмаганда жинси, ёши, маълумоти, оилавий шароити, миллати, дини, асосий фаолият тури, яшаш жойи, ижтимоий келиб чиқиши ва бошқа омилларга боғлиқ. Хусусан, тадқиқот субъектини кузатиш давомида қуйидагилар аниқланди: исми – Гулжамол, жинси – аёл, ёши – 45, оилали – бир ўғил, икки қиз ва уч набираси бор, машғулоти – хусусий тадбиркорлик, яшаш жойи – Андижон шаҳри.\nКундалик ҳаётни таҳлил қилиш учун манбани батафсил таърифлашнинг ўзи етарли эмас, албатта. Бунинг учун айтилмай қолган ёки намойиш этилмаган жиҳатларни ҳисобга олиб, унинг ички маъносига кириб бориш керак. Ушбу кичик тадқиқотнинг субъекти бўлмиш Гулжамолга тегишли видеолавҳалар вилоятларда истиқомат қилувчи ўртача даромадли ўзбек аёлининг турмуш тарзи, дунёқараши ва ҳаётий позицияси ҳақида етарлича тасаввур ҳосил қилишга кўмак беради.\nЭнг янги давр тарихчиларидан фарқли ўлароқ, ўтмишнинг кундалик ҳаётини тадқиқ қилувчи олимлар унга “савол бериш” имкониятига эга эмас. Ҳозирги даврнинг кундалик ҳаётини ўрганиш учун замонавий тарихчилар интернет-ресурс каби ноёб манбага эгадир.\nЧекка ҳудудлардаги аёлларнинг кундалик ҳаёти ўрганилар экан, уларнинг касбий фаолияти эмас, балки яшаш жойи билан боғлиқ турмуш шароити тадқиқот марказида туриши керак. Видео ва жонли эфирлар – бу кундалик ҳаётнинг ўзига хос микротарихидир.\nГулжамол шахсий ҳаётининг визуал ҳикояси 2020 йил май ойидан, яъни унинг TikTokда аккаунт очган кунидан бошланган. Гулжамолнинг кундалик турмуш тарзини ўрганиш натижасида тадқиқот учун қизиқарли материаллар олинди, уларнинг таҳлили эса сўнгги йилларда Ўзбекистонда ўрта яшар тадбиркор аёлларнинг муайян бир тоифаси шаклланганини кўрсатди.\nМамлакатда аҳоли сонига нисбатан иш ўринларининг етишмаслиги ҳеч кимга сир эмас, айниқса вилоятларда, чекка жойларда истиқомат қилаётганлар учун. Яъни, ишсизлик даражаси ҳамон юқорилигича қолмоқда. Бу ҳолат фуқароларнинг бошқа давлатларга чиқиб кетишига асосий сабабдир. Расмий манбаларга кўра, хорижда ишлаётган меҳнат муҳожирларининг катта қисмини Фарғона водийси аҳолиси ташкил қилади.\nГулжамолнинг TikTokдаги кундалик видеоларини кузатиш унинг шахсий ҳаёти билан боғлиқ ўзига хос микротарихни репрезентация қилиш учун асос бўлди.\nГулжамол Андижон шаҳрида, зиёли оиласида дунёга келган (видеолавҳалардан бирида отасининг тарихий китоб муаллифи ҳақидаги факт келтирилган). Бахтли турмушда яшаган, тўрт нафар фарзанднинг онаси бўлган. Аммо 2015 йилда фожиа юз бериб, турмуш ўртоғи ва қизи бевақт вафот этади. Шу воқеа Гулжамолнинг ҳаётини тубдан ўзгартириб юборади. Фарзандларини оёққа турғазиш учун у Туркияга кетишга мажбур бўлади ва ушбу мамлакатда хусусий тадбиркорлик билан шуғулланади. Туркияда бўлажак турмуш ўртоғи – ўзидан анча ёш, турк миллатига мансуб эркак билан танишади. Бугун улар расмий никоҳдан ўтишган ва Туркияга жўнаб кетиш арафасида туришибди.\nМаълумки, кундалик ҳаёт маданияти аниқликка йўналтирилгани билан алоҳида ажралиб туради ва кундалик турмушда қадр-қимматга эга унсурлар – озиқ-овқат, ичимлик, рўзғор буюмлари, уй-жой, кийим-кечак, вақт ритмлари, мулоқот қадрияти, бўш вақт ва бошқаларнинг семиотик ифодаси мажмуи ҳисобланади. Ва энг асосийси, одамларнинг кундалик ҳаёти, асосан, уларнинг шахсий хонадонида кечади. Гулжамолнинг уйи замонавий ва анъанавий услубда жиҳозланган, музлатгичи озиқ-овқат маҳсулотларига тўла оддий шаҳар квартирасидир. Унинг буюмлари ва кийимларига келсак, у замонавий мода тенденцияларига амал қилади, буни кийиниш услуби, бўяниши ва соч турмаги ҳам тасдиқлаб турибди. Қолаверса, Гулжамолнинг шахсий автоулови, интернет дўкони ва фермаси ҳам бор. Айни жиҳатлар унинг ижтимоий мавқеининг муҳим кўрсаткичидир.\nГулжамолнинг жонли эфирларини кузатиб борган ҳолда муаллиф қуйидаги хулосага келди: кўп йиллар давомида одамларнинг, айниқса, аёлларнинг турмуш тарзи, дунёқараши ва муносабатини белгилаб берувчи Ўзбекистон жамиятида ўрнатилган одоб-ахлоқ стереотипларига қарамай, қаҳрамонимизни self-made women деб аташ мумкин. Бошқача айтганда, Гулжамол ўзини-ўзи шакллантирган аёл.\nКундалик ҳаёт тарихини ижтимоий тармоқлар орқали ўрганиш янгича тадқиқот усуллари ва ёндашувларни талаб қилади. Нега деганда, бундай тарих ўзгача услубда ва ўзгача “тилда” ёзилиши керак, яъни тадқиқотчи бу ишга эмоционал мазмун бахш этиши керак бўлади.\nАввал айтиб ўтилганидек, TikTok ижтимоий тармоғи бугунги кунда энг оммабоп видеоплатформалардан бири. Мазкур платформанинг оддийлиги ва кўп функциялилиги турли ёшдаги, мақомдаги кишилар ундан фойдаланишини енгиллаштиради. Бу эса нафақат шаҳар, балки қишлоқ аҳолисининг, мазкур медиа майдонда ўз ҳаёти, кундалик турмуши билан боғлиқ воқеа-ҳодисалар, тўй ва бошқа оилавий тадбирлар, хўжалик юритиш, савоб ва хайрли амаллар ҳақида видеолавҳалар намойиш этиш имконини беради.\nTikTokда яна бир аудитория бор, улар – хориждаги ўзбекистонлик меҳнат муҳожирлари. Кундалик ҳаёт тарихи глобал эмас, микротарих, буюк инсонлар эмас, “кичик”, оддий одамлар тарихи бўлгани боис, меҳнат муҳожирлари микротарихчилар учун тадқиқот объекти ва субъекти вазифасини ўташи мумкин.\nКундалик ҳаёт тарихчиси учун ижтимоий тармоқлар кўнгилочар ва бўш вақт ўтказиладиган жой эмас, тадқиқотда қўл келадиган улкан ресурс ва қимматли манбадир.


''Овул – эл бешиги'' – янгиланишлар сари интилиш\nТуркистон вилояти бўйича 2021 йилда “Овул – эл бешиги” лойиҳаси доирасида 302та лойиҳани амалга оширишга бюджетдан жами 16,1 млрд. тенге ажратилди.\nНатижада минтақада қўшимча 8та мактаб қурилиб, 10та мактаб тубдан таъмирланади. Битта шифокорлик амбулаторияси қад ростлаб, 4та соғликни сақлаш иншооти таъмирланади. Бундан ташқари, режага мувофиқ 2та спорт, 2та маданият иншооти, 15та газ таъминоти ва 13та электр таъминоти иншоотлари барпо этилмоқда, 300та ички кўча ўртача таъмирдан ўтказилмоқда.\nБу ҳақда вилоят ҳокими Ў. Шўкеев раислигида ўтган девон мажлисида айтилди.\n“Овул – эл бешиги” лойиҳаси – раҳбариятнинг доимий назоратида. Вилоят стратегия ва иқтисодий тараққиёт бошқармаси раҳбари Қанат Қаипбек ўз маърузасида уларни амалга ошириш чоғида 2 мингдан зиёд иш ўринлари барпо этилганини таъкидлади.\nЙил охиригача 291та иншоотни, 25та иншоотни эса келгуси йилда фойдаланишга топшириш режаланмоқда.\nБугунги кунда эса 209та иншоотда ишлар якунланиб, фойдаланишга топширилмоқда.\nҚолган иншоотлар тасдиқланган жадвалга мувофиқ йил охирида фойдаланишга топширилади. Шу тариқа йил охирида 86та аҳоли манзили замонавийлаштирилади.\nМинтақа раҳбари ушбу биноларни топшириш чоғида белгиланган муддат ва сифатига қатъий риоя қилиш зарурлигини таъкидлади.\nВилоят ҳокимининг матбуот хизмати, 2021-11-25, 20:17 52\nҚозоғистон – Ўзбекистон: ҳамкорлик янги босқичда 99


08:19 / 13.02.2018\nЧеченистон Республикаси раҳбари Рамзон Қодиров ЖЧ-2018 ўтказилиши вақтида Миср терма жамоаси энг юқори даражада кутиб олиниши ҳақида ваъда берди. Унинг сўзларини ТАСС келтирган.\n«Миср терма жамоасининг Грознийда тўхташ ҳақидаги қарори бизнинг республика обрўси учун катта аҳамиятга эга. Бу Чеченистон Республикасининг спортни ривожлантириш ва оммалаштириш соҳасидаги муваффақиятлари халқаро даражада тан олинганидан далолат. Бу ишларнинг бошида бизнинг биринчи президент, Россия Қаҳрамони Аҳмад Ҳожи Қодиров турган», - деди у.\nШунингдек Қодировнинг таъкидлашича, Миср терма жамоасини энг юқори даражада кутиб олиш керак, бу асрлар давомида сақланиб келган меҳмондўстлик анъаналарига хосдир.\n«Бизда кенг кўламли халқаро тадбирларни ўтказиш бўйича катта тажриба бор. Ишончим комилки, муаммолар бўлмайди. Биз шундай қилишимиз керакки, меҳмонларда республикамиз ҳақида ёмон фикрлар пайдо бўлмасин», - дея айтиб ўтди Қодиров.\nЧеченистон Рамзон Қодиров Миср


Қозоғистон: Соғлиқни сақлаш вазирлиги 3 августдан карантин чекловларини юмшатишни таклиф қилди\n31 октябр 2020, Тошкент вақти: 07:40\nҚозоғистон соғлиқни сақлаш вазири Алексей Цой.\nҚозоғистон соғлиқни сақлаш вазири Алексей Цой 28 июль куни ўтказилган ҳукумат мажлисида 3 августдан карантин чекловларини босқичма-босқич юмшатиш эҳтимолидан сўз очди. Унга кўра, хизмат кўрсатиш соҳасидаги қатор корхоналар коронавирус репродукцияси индекси (R индекси) бирдан пастроқ бўлган ва бир ҳафта ичида хаста ётоқ ўринларининг 70 фоиздан кўп бўлмаган қисми банд бўлган ҳамда “ўлим ҳолатларининг барқарор пасайиш динамикаси” сақланган ҳолатда ўз ишини тиклаши мумкин.\nВазирга кўра, 3 августдан чекланган вақт ичида савдо марказлари, ёпиқ бозорлар, болалар боғчаларидаги навбатчи гуруҳлар, гўзаллик салонлари ва сартарошхоналар (мижозлар навбатга аввалдан ёзилиши шарти билан) ўз ишини тиклаши мумкин.\nАйни пайтда оммавий тадбирлар, кўнгилочар муассасалар, кинотеатрлар, фуд-кортлар, банкет заллари, барлар, тунги клублар ҳамда масжиду черковлар, спорт заллари, фитнес-марказлар, ҳовузлар фаолияти учун тақиқ давом этади. Шунингдек, шаҳарлараро автобус қатнови ва поезд умумий вагонларини шакллантириш учун тақиқ ҳам ҳозирча ўз кучида қолади.\nВазир Цойнинг айтишича, карантиннинг уч ҳафтаси ичида хаста ётоқ ўринлари бандлиги 90 фоиздан 47 фоизга тушган, инфекция репродуктивлиги кўрсаткичи эса 1,2 дан 0,99 га пасайган. Вазирга кўра, соғлиқни сақлаш тизимига юклама асосий кўрсаткичларининг ижобий динамикаси карантин чораларини босқичма-босқич юмшатиш имконияти пайдо бўлганидан дарак бермоқда.\nБош вазир Аскар Мамин Соғлиқни сақлаш вазирлиги таклиф қилаётган режа бўйича қарор давлат комиссия томонидан кўриб чиқилганидан кейин очиқланишини билдирди.\nҚозоғистонда COVID-19 га чалиниш ҳолатлари кўпайиб кетгани ортидан расмийлар 5 июлда киритилган икки ҳафталик карантин муҳлатини 2 августгача узайтирган. Соғлиқни сақлаш вазирлиги маълумотларига кўра, 5 июлдан 26 июлгача инфекция юқтириб олиш билан боғлиқ 35,9 минг ҳолат аниқланган, 397 та ўлим ҳолати қайд этилган. coronavirus2020.kz сайти қайдича, мамлакатда жами 585 та ўлим ҳолати қайд қилинган. Шу ўринда Соғлиқни сақлаш вазирлиги ўлим кўрсаткичига оид рақамларни ўтган ҳафтадан бери янгиламаганини қўшимча қилиш жоиз.\nВазирликнинг карантин чораларини босқичма-босқич юмшатишга оид баёноти Қозоғистоннинг турли ҳудудларида аҳоли вакиллари маҳаллий расмийларга ишга чиқишга рухсат бериш чақириғи (одамлар карантин туфайли яшаш учун маблағсиз қолганидан шикоят қилмоқдалар) билан чиққани қабатида эълон қилинди. Айримлар даромадидан айрилган ишчиларга расмийлар томонидан ажратилган 42500 танга (тақрибан 100 доллар) маблағ ҳаёт кечириш учун етарли бўлмаётганини таъкидламоқдалар.


Нидерландияда Абай мероси ўрганилмоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nНидерландияда Абай мероси ўрганилмоқда\nНидерландияда буюк Абай мероси ўрганилмоқда. Қозоқ ёзувчиси Мухтор Авезовнинг невараси Зифа-Алуа турмуш ўртоғи, голландиялик олим – арабшунос ва туркшунос Роберт Эрмерс билан бирга бир неча йилдан буён қозоқ шоири ижодини тадқиқ этмоқда. Шу кунларда олимлар Абай «Қора сўзлари»ни инглиз ва нидерланд тилларига таржима қилиш устида ишлаяпти.\nРОБЕРТ ЭРМЕРС, ТУРКШУНОС, АРАБШУНОС, ЛИНГВИСТИКА БЎЙИЧА ФАН ДОКТОРИ:\n- Абай ижодида биз, келгуси авлод учун жуда кўп насиҳатлар бор, асарларидан сабоқ чиқариш мумкин. Энг муҳими – у бизга қозоқ тили нақадар гўзаллигини бор бўйича намойиш этган. Мутафаккир яратган асарлар тили шу қадар кенг ва бойки, уларни тўлақонли тушуна олиш учун қозоқ тилини ўрганиш шарт.\nНатан Виссер қозоқча қўшиқларни бажонидил ижро этади. У ўн йил Қозоғистонда яшади, шу ерда тил ўрганди. Қозоқ овулида истиқомат қилар экан, юртимиз маданияти ва анъаналари ҳақида кўп нарса билиб олди. Ҳозир у Абайнинг ўлмас асарларини асл нусхада ўқиб, ундаги фалсафани тўла-тўкис англаб етишга ҳаракат қилмоқда.\nНАТАН ВИССЕР, НИДЕРЛАНДИЯЛИК ЭРГОТЕРАПЕВТ:\n- Бу матн голландча шундай: агар Аллоҳга ишонсанг ва имконият, истеъдоддан фойдалансанг, тошни ҳам юмшатиш мумкин. Аммо унинг маъносини тўғри англаш учун матнни голланд ва қозоқ тилларида ўқиб чиқишим зарур.\nҚозоғистонда Натан Виссер ўз тақдирини учратди – нидерландиялик волонтёр Эвелин билан танишди. Улар шу ерда турмуш қурди ва уч нафар фарзанд кўрди, уларга қозоқча исмлар берилган. Натан ва Эвелин Берик, Аяна ва Сауле улғайгач, оила бунёд этилган мамлакатни уларга батафсил таништириш орзусида.\nАбайҚосим-Жўмарт ТўқаевАбайнинг 175 йиллигиқозоқ мутафаккириқозоқ шоири#ABAI175НидерландияАбай ва Қозоғистон XXI асрдаНатан ВиссерҚора сўзлар\nҲукуматда бўҳронга қарши қўшимча чора-тадбирлар пакети кўриб чиқилди\nНур-Султон аҳоли ўз-ўзини яккалаши кўрсаткичи юзасидан мавжуд 5 баллдан 4,25 балл олди\nҚозоғистонда коронавирус юқтирганлар сони 423 га етди\nҚозоғистонда бўҳронга қарши курашиш учун қўшимча 5,9 триллион тенге ажратилади


Шоманай районында шигит егиў жумыслары басланди- Kruz.uz\nШоманай районында шигит егиў жумыслары басланди\n02:07, 28.03.2019 731 0 Шоманай районы\nШоманай районында 2019-жыл ҳасылы ушын 193 фермер хожалықлары тәрепинен жәми 4 973 гектар майдан ширит егиўге ажыратылды. Усы жылы 1 523 гектар майданға “С-4727” ҳәм 3 450 гектарға “Султан” сортларын егиў режелестирилди. Пахтаға ажыратылған жер майданларының 800 гектарына қосқатар усылында, 4173 гектарына болса қатар арасы 60 см схемаларында шигит егиледи.\nҲәзирги ўақытта егиўге зәрүр болған 298,4 тонна туқымлық шигит дәриленип, мәўсимге тайын ҳалатта. Туқымлық шигитлерди фермер хожалықларына жеткерип берилиўин тәмийинлеў ушын 7 шигит тарқатыў шахабшалары шөлкемлестирилди. Шигит жибитиў ушын 210 шуқыр мәўсимге таяр етип қойылған.\nШигит егиў мәўсимин шөлкемлескенлик пенен өз ўақытында, сапалы алып барыў мақсетинде тәжирийбели қәнийгелер, хожалық белсендилери басшылығында шигит егиў отрядлары шөлкемлестирилди. Егиў отрядларына зәрүр техника ҳәм механизмлер бириктирилди. Сондай-ақ, ҳәр бир отрядқа көшпели оңлаў устаханаларыда бириктирилди.\nШигит егиў ушын сарыпланатуғын туқымлық, жанылғы, минерал төгинлер, механизация хызметлери, ис ҳақылары ҳәм басқа қарежетлер ушын 5 млрд. 918,1 млн. сўм сарыпланыўы есап-китап қылынған.\nШигит егиў техникалары ушын зәрүр болатуғын 1286 тонна жанылғы майлаў материаллары дерлик таяр етип қойылған. Мәўсимде қатнасатуғын 56 дана шигит егиў сеялкаларының ҳәр бирине орташа бир күнде 6-6,5 гектардан жер майдани туўры келеди. Сондай-ақ, 36 дана сүрим тракторларының ҳәр бирине күнине орташа 10-11 гектар майдан туўры келип, жәми ажыратылған жер майданларындағы сүрим ҳәм егис жумысларын қысқа мүддет ишинде тамамлаў режелестирилмекте.\n22-март күни районның «Бирлешик» аўыл пуқаралар жыйыны аймағындағы “Кылышназаров Мердан” фермер хожалығында өткерилген көргизбели семинар менен шигит егиў жумыслары баслап берилди. Көргизбели семинарда Қарақалпақстан Республикасы Министрлер Кеңеси Баслығының орынбасары С.Хожаметов, Шоманай районы ҳәкими Б.Янгибаев, район секторлары басшылары, аўыл хожалығы карханалары басшылары қатнасты.\nБүгин жерге егилген шигитлерден тәрбиялаў жумыслары жақсы болса, әлбетте, ертең мол ҳасыл жыйнап аламыз. Мол ҳасылдан пайда болған қырманлар мәмлекетимиз экономикасының еледе жетилисиўине салмақлы орынды тутады. Экономикасы раўажланған мәмлекет халқы болса параўан турмыс кеширеди.\nКеше, 09:26 1017\nO'zLiDep шаңарақ Жинаят мийнет ярмаркасы акция Қытай дийўалы Кеңесбай Қунназаров Қылышласыў Президент мектеплери сектор басшылары\nКеше, 12:21 1030


'Шимолий Вазиристонда 33 Ўзбек жангариси ўлдирилган' - BBC O'zbek\n'Шимолий Вазиристонда 33 Ўзбек жангариси ўлдирилган'\nПокистондан олинаётган хабарларга кўра, Покистон армиясининг бомбардимонлари 30 дан ортик Ўзбек жангарисини ўлдирган.\nБу хабарни Покистондаги қатор оммавий ахборот воситалари ҳарбий мулозимларга иқтибосан хабар қилишмоқда.\nХусусан, урду тилида кўрсатувлар тайёрлайдиган PTV телеканали шошилинч хабар тарқатган.\nИнглиз тилида нашр қилинадиган "Тонг"(Dawn) рўзномаси ҳам Покистон хавфсизлик кучларидаги манбасига таянган.\nХабарларда айтилишича, 33 ўзбек, 3 нафар Олмония фуқароси ўлдирилган.\nКўпинча Покистондаги Араб, Чечен ва Уйғур жангарилар ҳам Ўзбек жангарилари деб тақдим қилинади, бироқ бу гал Покистон ҳарбийлари ўлганлар орасида Ўзбек қўмондонлари Нур Подшоҳ Маҳсуд ва Мавлавий Фарҳод ҳам бор, деб айтмоқдалар.\nПокистон ҳарбийлари айтишларича, бу узлуксиз амалиёт эмас, балки 30 дан ортиқ инсон ўлимига сабабчи бўлган икки ҳужумга жавоб амали бўлган.\nЯкшанба куни Банну шаҳридаги ҳарбий гарнизонда энди автомобилга ўтирган пайтлари портлаш юз бериб 20 аскар ҳалок бўлган.\nПокистон армиясининг бош қароргоҳи жойлашган Равалпинди шаҳридаги худкушлик ҳужуми 13 инсон умрига зомин бўлган.\nУшбу ҳужумлар учун Толибон масъулиятни ўз зиммасига олган.\nБу ҳужумларга жавобан Покистон армияси ҳужумларни уюштирган.\nШимолий Вазиристондаги маҳаллий аҳоли айтишларича, душанба ярим тунида портлашлар бошланган, ҳарбий қирувчи учоқлар ва тикучарлар ишга солинган.\nИкки кун давом этган ҳужумлар Шимолий Вазиристоннинг Мироншоҳ, Мирали аҳоли масканларини нишонга олган.\nБу атрофдаги қишлоқлар Ўзбек жангарилари оилалари билан яшайдиган ҳудудлар деб кўрилади.\nҲужумларни тасдиқлаган Покистон Толибонининг сўзчиси Шаҳидуллоҳ Шаҳид болалар ва аёллар қурбон бўлганини урғулаган.\nМирали шаҳри шифохонаси вакиллари у ерга яраланган саккиз аёл ва бола келтирилганини тасдиқлаганлар.\nЖурналистлар гаплашган миралилик маҳаллий яшовчиларнинг айтишича, ҳужумлардан одамлар юракларини олдирганлар, тунни уйга киришга қўрқиб, ташқарида ўтказишга мажбур бўлганлар.\nБу ҳужумлар қочқинларни ҳам пайдо қилган, одамлар кўч-кўронини ортиб, Жанихел, Дера Исмоилхон ва Банну туманларига кўчишни бошлаганлар.\nБомбардимонлар ҳақидаги илк хабарларда 40 жангари ўлдирилгани, ўлганлар орасида ўтган йил Банну шаҳридаги қамоқхонадан қочган кўзга кўринган Толибон қўмондонларидан бири Аднан Рашид ҳам борлиги хабар қилинган.\nТолибон сўзчиси Шаҳидуллоҳ Шаҳид Аднан Рашид ўлдирилгани ҳақидаги хабарни рад этди.\nБироқ Покистон Толибони воизи жами ўлган инсонларнинг сони 50 дан ортиқ, деб айтган.\nБи-би-сининг Исломободдаги мухбири Олим Мақбул Шимолий Вазиристон қавмлар назоратидаги ҳудуд эканини, шунинг учун Покистон расмийлари эълон қиладиган хабарларни ҳам, Покистон Толибони баёнотларини ҳам текшириш, тасдиқлатиш ёки инкор қилиш ҳар доим ҳам мушкул бўлишини таъкидлайди.\nЖиҳодчилик Марказий Осиёга қанчалик хавф солади?


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Бошпанасиз\t12:25, 21 декабрь 2015\tШундай вазиятлар бўладики, кимни айблашни, кимдан нажот кутишни билмай қоламиз. Кўз ўнгимизда олам ғариблашиб, умидсизликка тушамиз. Аммо, юрагимизнинг бир четида нимадир липиллаб яшашга чорлайди. Бугунги мухлисимизнинг ҳикояси, юрагида сақлаб юрганлари шу ҳақда...\nУ шундай дея хўрсиниб эшикни ёпди. Ғазаб отига миндим: “Мени хотиним уйга киритмаяптими? Нима ҳаққи бор?! Эриман, ахир! Ҳозир кўрсатиб қўяман!”\nШундай дея эшик зулфига қўл чўздим. Очишга улгурмасимдан ичимда бошқа бир овоз янгради: “Уй сеникимики, жаҳл қиласан? Ижара пулини ўзи тўлаётган, болаларингни боқиб ўтирган бўлса...”\n— Йўлингга пул топ. Яна олдиндан тўланадиган озгина тўловини берсанг, зўр иш бор! Қўлимда ортиқча пулим йўқлиги сабаб, бир пулдор кишидан фоизга пул олдим-у, қўшни давлатга йўл олдим. Кўргиликни қарангки, ўз қишлоқдошим қўйнимни пуч ёнғоққа тўлдирган экан. Айтган жойида ҳеч қандай одам мени кутиб олмади ва у айтган ишхона ҳам йўқ экан. Ўзимни йўқотиб қўйдим. Энди нима қиламан? Бегона жой бўлса...\nБу гаплардан кейин опамнинг уйига кирмадим. Дилим қаттиқ оғриди: “Аҳволимни била туриб, қувди-я! Бегонадек муомала қилди-я!”\nЖигарим-да, сал ўтмай оқлашга тушдим: “Мени ўйлаб шундай қиляпти-да! Қарзим кўпайишини истамайди-ку! Рост, уйга тезроқ кетишим керак. Бунақада қарзга ботиб қоламан!”\nЯна жаҳлим чиқди. Сал ўтмай тағин уларни оқладим: “Қари билганни — пари билмас”, дейишади. Ота-онам ҳам бир нимани кўзлаб айтишаётгандир?”\nБаъзан ўйга толаман: “Мен уйдан ҳайдайдиган даражада опамга, синглимга, аёлимга нима ёмонлик қилдим? Ахир ҳали бирор марта ҳеч кимга оғирлигим тушмаган бўлса...”


Қуръон тиловати ва қориларнинг одоби - Fitrat.uz\nБош саҳифа / Мақолалар / Қуръон тиловати ва қориларнинг одоби\nҚуръон тиловати ва қориларнинг одоби\nMart 16, 2018\tҚуръон тиловати ва қориларнинг одобиda fikr bildirishni o'chirish 202 Кўришлар\nҚуръон ўқувчи қори холис ният қилиши, Қуръон одобларига тўлиқ амал қилиши лозим. У тиловат пайтида ўзини Аллоҳ таолога муножот қилаётгандек тутиши, Аллоҳни кўриб тургандек ҳолатда бўлиши керак. Гарчи у кўрмаса ҳам, Аллоҳ таоло бандани кўриб туради. Қуръон тиловати ва қориларнинг одоблари:\nКўпчилик салаф уламолар тааввузни “аъузу биллааҳис-самийъил ъалийми минаш-шайтонир рожийм” тарзида айтишарди. Ушбу сийға (шакл) ҳам мақбул, лекин энг афзали биринчиси (яъни, “аъузу биллааҳи минаш-шайтонир рожийм”)дир.\nАбу Мусо Ашъарий розияллоҳу анҳу айтади: “Мен Қуръонни намозда ҳам, ётоғимда ҳам ўқийман”.\nЖундуб ибн Абдуллоҳ розияллоҳу анҳудан ривоят қилинади: “Набий соллаллоҳу алайҳи васаллам: “Қуръонни унга қалбларингиз улфат бўлиб турганда қироат қилинг. Қачон ихтилоф қилсангиз туриб кетинг”, дедилар”. Икки шайх ривоят қилган.\nИккинчи таъвил: Қуръонни қалбингиз унга иштиёқ қилиб, ошиқ бўлиб турганда ўқинг. Қачон малол кўришни сезсангиз ўрнигиздан туриб кетинг.\n“Набий соллаллоҳу алайҳи васаллам: “Аллоҳ чиройли овозли набийнинг овоз чиқариб Қуръонни оҳангли қилиб ўқиганига қулоқ солганчалик ҳеч бир нарсага қулоқ солмаган”, дедилар”. Учовлари ривоят қилган.\nШарҳ: Бу Қуръони Каримни қоидаси билан чиройли қилиб қироат қилиш жуда ҳам марғуб амал эканига далилдир.\nМўмин-мусулмон одам Қуръони Каримни қоидага мувофиқ қилиб оҳанг билин ўқимоғи даркор. Ким тажвид қоидаларига ва оҳанг билан қироат қилишга амал қилмаса макруҳ ишни қилган бўлади. Баъзи уламолар бу ишни ҳаром, ўшани қилган одам гуноҳкор, деганлар.\nҚуръони Каримни қоидага риоя қилмай ўқиётганларни кўрган кишилар уларга бу иш нотўғри эканлигини яхшилаб тушунтирмоқлари лозим.\n“Ва Қуръонни тартил билан тиловат қил” (Муззаммил 4), деган.\n“У кишидан, Набий соллаллоҳу алайҳи васалламнинг қироатлари қандоқ бўлган, деб сўралганда, чўзиб ўқиш бўлган, деди ва Бисмиллаҳир роҳманир роҳийм, деб бисмиллаҳни чўзиб, ар-Роҳманни чўзиб, ар-Роҳиймни чўзиб қироат қилди». Бухорий ва Абу Довуд ривоят қилган.\nШарҳ: Албатта, Аллоҳ таоло Қуръони Каримни Муҳаммад соллаллоҳу алайҳи васалламга Жиброил алайҳиссалом орқали нозил қилган. У зот Қуръони Каримни қандоқ қилиб қабул қилиб олган бўлсалар, худди шундоқ қилиб ўз саҳобаларига ўргатганлар. Саҳобаи киромлар эса худди ушбу ривоятда Анас розияллоҳу анҳу ўргатаётганларидек тобеъинларга ўргатганлар. Ана шу тарзда Қуръони Карим ва унинг қироати авлоддан авлодга омонат ила ўтиб келмоқда.\nАввалги Банда Аллоҳнинг неъматига қандай қараши лозим\nКейинги Ўзбекистон Қуръон мусобақаси-2018 Тошкент вилояти босқичи бўлиб ўтди


USA Today: АҚШда насронийлар сони қисқармоқда\n13:47 / 12.05.2015 2676\nUSA Today нашри Pew Research Center нинг “Американинг ўзгараётган диний ландшафти” номли янги баёнотига иқтибос келтирган ҳолда ёзишича, АҚШда насронийлар сони камаймоқда. Қайд этилишича, бу кўрсаткичлар PRC ўзининг биринчи шундай тадқиқотини ўтказган 2007 йилдан бери энг сезиларли паст кўрсаткичлар бўлган. Ўзини насроний деб атовчи АҚШликлар улуши 78,7 фоиздан 70,6 фоизгача қисқарган. Бу кўрсаткич барча демографик гуруҳларни, мисол учун, ёшу-қариларни, турмуш қурган ёки қурмаганларни ўз ичига олади.\nШу билан бирга, атеистлар ва агностиклар сони икки баробарга, яъни мос равишда 1,6 фоиздан 3,1 фоизгача ҳамда 2,4 фоиздан 4 фоизгача кўпайган. Шунингдек, исталган турдаги динга бефарқликнинг умумий ўсиши кузатилмоқда. Бундан ташқари, 2010 йилдан кейин турмуш қурган америкаликлар орасидан 39 фоизи “аралаш” никоҳда бўлганларни ташкил қилмоқда, яъни эр-хотин турли дин вакиллари ҳисобланишади. 1960 йилгача турмуш қурган америкаликлар орасида бундай жуфтликлар улуши 19 фоизни ташкил қилмоқда.\nСўровномада 35 минг нафар катта ёшдаги америкаликлар иштирок этган.


Евроосиёдаги барқарорликни ким таъминлай олади? - UzAnalytics\nСурат манбаси: thepresentation.ru\nТалотўпларга бой 2020 йилнинг иккинчи ярмида Евроосиёда янги можаролар рўй берди. Беларусда давом этаётган тартибсизликлар, Қирғизистонда охирига етиб қолаёзган инқилоб ва Кавказдаги кенг миқёсли уруш ҳаракатлари – 3 та асосий воқеа минтақавий барқарорлик қанчалик мўртлиги, ҳудудий баҳсларнинг ўтмишдан қолган меросидан воз кечиб, сиёсатда адолат ва ҳалолликка эришиш нечоғли мураккаб эканидан далолат бермоқда. Евроосиёдаги минтақавий хавфсизлик муаммолари ва талаш бўлаётган шўролар меросининг оғир юки ҳақида CAAN’га берган интервьюсида АҚШ Миллий мудофаа университети қошидаги Миллий стратегик тадқиқотлар институти фахрий илмий ходими Жефф Манкофф мулоҳаза юритади.\nЕвроосиё минтақасидаги тартибсизликлар: Беларусь, Қирғизистон ва Тоғли Қорабоғдаги воқеалар ҳақидаги фикрингизни билдирсангиз. Уларни нимадир бирлаштириб турадими?\nУшбу жойлардаги табиатан турлича бўлган воқеалар ва уларнинг турфа динамикасини бирлаштириш мумкин бўлмаса-да, ушбу тартибсизликларнинг барчаси қайсидир маънода СССРнинг парчаланиб кетиш мероси билан боғлиқ умумий характерга эга ҳамда уларга Совет Иттифоқи инқирозига олиб келган айрим ҳал этилмаган сиёсий, институционал ва жуғрофий муаммолар сабаб бўлди. Беларусда ҳам, қисман Қирғизистонда ҳам сиёсий тизимлар ижтимоий эҳтиёжларни қондиришга интилмайди ҳамда олигархлар ва ҳокимият тузилмаларида кимларнингдир ҳомийлигига таянадиган коррупцияга асосланади. Айни чоқда тобора яшариб бораётган аҳоли Совет Иттифоқини жуда кам эслайди. Сўнгги 15 – 20 йил ичида бир қатор постсовет мамлакатларида беқарорликни келтириб чиқарган турли кутилмалар, ҳафсаланинг бутунлай пир бўлиши сабаби шунда. Масалан, Қирғизистонда бундай тартибсизликлар бир неча марта рўй берди. Ваҳоланки, у қайсидир маънода собиқ Совет Иттифоқининг энг демократлашган мамлакатларидан биридир. Фикримча, Қирғизистондаги тизимнинг очиқлиги сиёсий маконда рақобат қилишга эш бўлмоқда ва қайсидир маънода бундай сафарбарлик тез-тез рўй беришига имконият яратмоқда. Бироқ ҳокимиятнинг асосий тузилмаси олигархлар назоратида, коррупция ботқоғига ботган ва аҳолининг кутилмаларига мос тушмайди.\nШунга ўхшаш ҳокимият тузилмалари Арманистон ва Озарбайжонда ҳам мавжуд, бироқ у ерда рўй бераётган воқеалар ҳукумат фаолиятининг самарасизлиги ёки масъулиятсизлигига қарши аҳолини сафарбар қилишни мақсад қилиб олмаган. Арманистонда бундай норозиликлар 2018 йилда рўй берган эди, Озарбайжонда эса улар торроқ миқёсда, қисман эса сурункали тарзда бўлиб турди. Бу ерда ҳудуд билан боғлиқ ҳал этилмаган баҳс мавжуд, бу ҳам шўролар миллий сиёсати мероси ҳисобланади ва у СССР парчаланиб кетиши билан байналмилаллашди.\nШундай қилиб, ушбу можаролар ёки тартибсизликларнинг барчаси, сиз айтаётганингиздай, турфа хил. Аммо ҳаммаси умумий постсовет силсиласига эга. Бу Совет Иттифоқининг ўзига хос институционал мероси бўлиб, сиз санаб ўтган мамлакатларда рўй бераётган тартибсизликларнинг ривожланиш характерини белгилаб берди.\nТашқи кўмак ё аралашув ушбу можароларни ҳал этишда ёрдам бериши мумкинми?\nУшбу бир-биридан кескин фарқ қилувчи сценарий ва вазиятларда ташқи кучлар иштироки ҳақидаги масалага ўта эҳтиёткорлик билан ёндашган маъқул. Назаримда, айрим вазиятларга ташқи аралашув истиқболи муаммони янада чигаллаштириб юбориши, бошқаларига аралашув эса қайсидир маънодаги қийматга эга бўлиши мумкин.\nАрманистон билан Озарбайжон ўртасидаги давлатлараро уруш кўпроқ ташқи кучлар аралашувини тақозо қилади, бунинг қисман сабаби шуки, можаро иштирокчилари учун қуролни ташлаб, музокара бошлаши учун чет давлатлар босимидан бошқа сабаб ҳам, рағбат ҳам йўқ. Бу ўринда Минск гуруҳи ҳамраисларининг ҳам икки мамлакатга босим ўтказиш ва ушбу можарони ҳал этишни сиёсий жараёнга қайтариш учун ўзаро келишилган саъй-ҳаракатлари зарур. Бу жуда қийин иш, чунки жойлардаги вазият жуда тез ўзгариб кетмоқда. Иккала мамлакатдаги эҳтирослар ҳаддан зиёд жўшиб кетган – тинч аҳолига ҳужумлар уюштирилмоқда, аҳоли уйини ташлаб кетишга мажбур бўлмоқда, ялпи зўравонлик рўй бермоқда. Ҳозирги можаро авжига чиқиб турган ва эҳтирослар босилмаётган пайтда вазиятни изга солиш йўлида муваффақиятга эришиш имконияти жуда кам. Россия бир неча кун олдин ўт очишни тўхтатиш тўғрисида келишиб олган эди, бироқ сулҳга амал қилинмади. Бу мен учун яқин истиқболда ушбу можарони тўхтатиш ўта мураккаб иш эканини англатади.\nҚирғизистон сингари мамлакатлардаги ички зиддиятларда ташқи кучлар – ўйинчиларнинг таъсир кучи чекланган бўлади. Европа Иттифоқи билан қалин савдо муносабатларига эга бўлган Беларусда ташқи кучлар иштироки учун муайян имкониятлар мавжуд. Европанинг ушбу мамлакатда Москванинг жуғрофий-сиёсий таянчи пайдо бўлишига оид хавотирлари асослидир. Бунақа ёндашув Украинада нималарга сабаб бўлганини кўрдик – бу на Европага, на Украинага, тўғрисини айтсам, на Россияга фойда келтирди. Европа Иттифоқи (ушбу можародан ўзини бутунлай четга олган АҚШдан фарқли ўлароқ) ҳокимиятнинг бир қўлдан иккинчисига ўтиши ва активларни ҳаракатдан тўхтатиб қўйиш борасида музокара қилишга уриниб кўрди. Лекин мен ЕИ билан Россия айни масалада ҳамкорлик қила олишига шубҳа билан қарайман. Бинобарин, халқаро ҳамжамият ушбу бошбошдоқлик барқарорликка хавф туғдираётгани сабабли бирор чора кўрса, айни муддао бўлур эди, аммо бу борада халқаро ҳамжамиятнинг қўлидан бир иш келиши даргумон.\nАҚШнинг бу муаммоларни ҳал этишдаги иштироки ҳақида нима дейиш мумкин?\nБилишимча, бу қайсидир маънода янга меъёрга айланиб қолади. Сўнгги деярли 30 йил ёки ҳатто 30 йилдан кўпроқ вақт мобайнида шўролар шинели остидан чиққан мамлакатлар қандайдир умумий либерал тартиб ўрнатиши ва ўша тартиб уларни сиёсий, иқтисодий ва маданий жиҳатдан Ғарб дунёсига боғлаши ёки ҳеч бўлмаганда, улар Ғарб либерал қадриятларига мос келадиган сиёсий йўлдан бориши кутилган эди. Шу тариқа, Ғарб мамлакатлари ушбу мамлакатлар ичида ва ўртасида рўй бераётган воқеаларга таъсир кўрсатишга умид боғлаб келди. Албатта, бу Россияга ҳам тааллуқли, лекин билишимча, Россиянинг Ғарб моделлари билан яқинлашувига оид хомхаёллар 10 йил олдин тумандай тарқаб кетган, Украинадаги урушдан сўнг улардан асар ҳам қолмаган эди.\nБугун ЕИ ҳам, АҚШ ҳам ўз тарихининг совуқ уруш тугангандан сўнгги даврга нисбатан интроспективроқ (лот. introspecto — ичкарига қараш) бўлган босқичида турибди. Мен бу ҳол яқин келажакда ўзгаришига ишонмайман. АҚШда – мен Европадан кўра АҚШ ҳақида кўпроқ гапиришим мумкин – бу анчадан бери кузатиляпти. 2000 йилги сайловда Жорж Буш камроқ мақсадларни кўзлаган ташқи сиёсат юргизишни ваъда берганини эсга олиш лозим. У бошқа давлатларга кўмаклашиш эмас, ички муаммоларни ҳал этишга асосий эътибор қаратмоқчи бўлган эди. Бироқ 11 сентябрь воқеалари рўй бергач, ваъда ваъдалигича қолиб кетди. Аммо кейинчалик – 2008 йилда Барак Обама президент этиб сайланди. У яна қўшинларни Ироқдан олиб чиқиш ва ички муаммолар ечими билан шуғулланишга ваъда берди. Қайсидир даражада бунга эришди ҳам, бироқ юз берган молиявий инқироз яна АҚШнинг бу борадаги ўрнини бошқа биров эгаллай олмаслигини кўрсатди. Трамп энг аввало Америка ишлари билан шуғулланиш ваъдаси билан президент этиб сайланди. Назаримда, сўнгги 20 йил мобайнида АҚШ ташқи сиёсатида расмий Вашингтоннинг Совет Иттифоқи парчаланиб кетгандан сўнг зиммасига олган айни мажбуриятларини қайта кўриб чиқиш тенденцияси – тамойили биринчи ўринга чиқди. Сиёсий истеблишмент – аъёнларга жамиятнинг ушбу талабини тушуниб олиши учун бироз вақт керак бўлди. Бу Трамп маъмуриятида аниқ кўзга ташланди. Ҳатто 2021 йил январида унинг ўрнини анъанавийроқ маъмурият эгаллаган тақдирда ҳам АҚШдаги пандемия, иқтисодий инқироз ва ички сиёсатдаги танглик кўплаб муаммоларни келтириб чиқараётгани сабабли уларни ҳал этиш ҳар қандай маъмуриятни бутун диққат эътиборини шунга жамлашга мажбур қилиши аниқ.\nШунинг учун регионаллашув кучайиб боради, тахминим бўйича, Россия, Туркия, Хитой ва Эрон сингари регионал аҳамиятга эга мамлакатлар дунёнинг ўзлари бефарқ бўлмаган қисмларида воқеалар динамикасини яратишга интилади. Мен мавжуд воқеликдан келиб чиқиб, асосий динамика шундай бўлади ва у яқин келгусида Евроосиёдаги минтақавий хавфсизликнинг ҳаракатлантирувчи кучига айланади, деб ҳисоблайман.\nБеларусь Ғарб учун ҳамон муҳим мамлакатлигича қолмоқдами? Германия ҳам, Франция ҳам мухолифатга ёрдам беришга ҳаракат қилмоқда, аммо Лукашенко ҳокимиятни сақлаб қоладиганга ўхшайди. Бу яна Ғарбнинг ўзгаришларга таъсир этишга қодир эмаслигини англатадими?\nБу ерда Россия бош ролни ўйнамоқда, ҳар доим шундай бўлган, тўғрими? 10 йилча олдин “Европа қўшничилиги ва Шарқий ҳамкорлик” концепцияси муҳокама қилинганда, ЕИ билан АҚШ Лукашенкога кўпроқ Ғарб сари йўналиши олиши учун таъсир кўрсатишга уриниб кўрган эди. Лекин ҳар доим ҳамма нарса Беларусдаги ички вазият воқелиги, Лукашенконинг фуқаролик жамияти билан муроса қилиш, эркин ва адолатли сайловда қатнашиш, ЕИ билан АҚШни ўзига ёрдам беришга мажбур қилиш учун қандайдир иш қилишни истамаслигига бориб тақалар эди. Унинг далили мамлакатнинг стратегик жойлашуви ҳақидаги “Агар бизга ёрдам бермасангиз, биз Росиянинг таъсирига тушиб қоламиз” деган мантрани такрорлашдан иборатлигича қолмоқда. лекин бу етарли эмас. Шунинг учун Европа Иттифоқи ёки НАТОнинг бир қисми деб билмаса-да, ўзини космополит сифатида намоён қилаётган, мамлакати дунёга очилишига кўпроқ қизиқаётган, европача қарашлари бор ёш авлод бўлишига қарамай, сиёсий тизим жипслигича қолмоқда, бинобарин, Ғарб айни босқичда Лукашенконинг хатти-ҳаракатларига қаттиқ таъсир ўтказа олмайди. Бунинг маъноси шуки, Беларусь қандай қилиб мустақил бўлгани ва ушбу мамлакат қайсидир даражада автономия олиш учун усталик билан ҳаракат қилишга интилаётгани, бироқ, асосан, Россиянинг таъсир доирасида қолаётгани бор гап ва бу шу пайтгача сизу биз кузатаётган динамикадир. Менимча, айни пайтда Лукашенко ҳозирги кунда Россияга ўтмишдагидан кўра кўпроқ муҳтож. Кремлдагилар буни жуда яхши тушунади. Ҳарбий машқлар билан иқтисодий интеграция жадаллашиб, мамлакатларни бир-бирига янада жипсроқ боғламоқда. Бироқ мен Лукашенко Кремлнинг Беларусга нисбатан узоқ муддатли режаларида қолишига ишонмайман. Ҳатто у кетса ҳам, ўрнига Ғарб билан алоқаларни ёқловчи раҳбарият келишига ишониш қийин.\nТуркиянинг ўсиб бораётган роли ҳақида нима дея оласиз? Унинг Тоғли Қорабоғ можаросидаги ролини айрим фикрлар Евроосиёда пантуркизм ғоясини илгари сурилиши билан боғламоқда…\nМен Туркия сиёсатининг асосий ҳаракатлантирувчи кучи пантуркизм ғояси эканига ишонмайман. Бу жамоатчилик эътиборини қозонишга интилаётган, аммо ҳали ишга солинмаган ғоя бўлиб, сиёсатчилар ундан ички сиёсий мақсадларига эришиш йўлида фойдаланади. Бироқ бу ғоянинг Туркия сиёсатининг ўзига хос ҳаракатлантирувчи кучи сифатида имконияти жуда чекланган. Мисол тариқасида Хитойнинг туркий мусулмон аҳолиси яшайдиган Шинжондаги сиёсатига нисбатан Туркиянинг ёндашувига оддий назар ташлаш кифоя. Туркия жамиятида ҳам уйғурлар муаммоларига анча-мунча ҳамдардлик бор, Истанбулда кўп кишилик уйғурлар жамоати истиқомат қилади. Бироқ Туркия ҳукумати бу ҳақда ҳеч қандай баёнот бераётгани йўқ, чунки унга Хитой инвестициялари керак. Расмий Анқара Пекиннинг таъсирини тан олади ҳамда Ғарб мамлакатлари билан алоқаси ёмон бўлган пайтда Хитойга қарши боришга жазм этмайди. Шунинг учун пантуркизм идеалларига даъват қилиш бир восита, холос. У мавжуд, Туркияда уни жамоатчиилк қўллаб-қувватлайди, бироқ ундан фақат керак бўлган ҳолларда фойдаланилади.\nШундай қилиб, Туркиянинг Евроосиёдаги мотивлари қандай? Му – жуда мураккаб савол. Туркиянинг ҳозиргидай сиёсат юргизиши сабаблари унинг Ғарбдан стратегик намуна – улги олиши инқирозга юз тутгани билан боғлиқ. Совуқ уруш даврида айни улги устувор парадигмага айланган эди. Совуқ уруш тугаши ва Совет Иттифоқи парчаланиб кетиши билан Туркиянинг бугунги дунёдаги ўрнини кенгроқ кўриш концепциясини, хусусан, Болқон ярим оролидан Кавказгача ушбу мамлакатнинг тарихий, маданий ва иқтисодий жиҳатдан боғлиқ бўлган ҳудудлар билан бирлашиш орқали амалга ошириш имконияти пайдо бўлди. Ва айни ҳолатни Туркия сиёсий доиралари кенг миқёсда қўллаб чиқди. Туркияни Европа давлати эмас, минтақадаги йирик давлат деб билиш концепцияси Ғарб билан Туркия ўртасидаги муносабатлар бузилганини англатади. Ғарб дунёсининг энди Туркиянинг демократияга оид нуқсонларига нисбатан муроса қилиши камайди. Туркия эса ўз навбатида ЕИга кириши учун берилган ваъдалар бажарилмаганини, АҚШ эса ўзига Сурияда хиёнат қилганини айтиб келади. Шунинг учун расмий Анқара тез-тез ўзини хос стратегик изоляцияда қолиб кетган мамлакат сифатида ҳис қилмоқда. Ғарбга юзланиш ва Совет Иттифоқи ёки Россия билан икки қутбли шароитда Ғарбнинг олд марраси деб қараш ўрнига Туркия ўзининг бугунги дунёдаги ўрнини тафтиш қилиш йўлидан борди. Энди Туркияга на Шарқ ва на Ғарбга боғланмаган, ўз минтақасини қайта тузаётган, қўшнилари билан қайта бирлашаётган, бошқа мамлакатлар ва бошқа ташкилотлар – ЕИ, Россия ёки АҚШ – билан кўпинча ўз концепциялари асосида ҳамкорликни йўлга қўяётган мамлакат сифатида кўп эътибор қаратилмоқда. Туркиянинг нафақат Евроосиё билан, қолаверса, бошқа минтақалар: Ливия, Ироқ, Сурия, Шарқий Ўрта ер денгизи, Кипр ва ҳк.даги кенгайтирилган ҳамкорлиги ортида ана шу концепция турибди, деб ўйлайман. Ҳаммага маълум иқтисодий чекловлар ва мавжуд ички беқарорлик ҳисобга олинса, Туркия ушбу йўналиш барқарорлигини таъминлай олиш ёки олмаслигини вақт кўрсатади.\nЕвроосиёнинг айрим қисмлари учун Ғарб модели ҳалигача жозибали бўлиб қоляпти, дея оласизми?\nМенимча, ҳозирча Ғарбнинг либерал демократия модели жозибалилигича қолмоқда ва у Евроатлантика Ғарбидан ташқарида ҳам сиёсий ўзгаришларни тарғиб қилишда муҳим аҳамият касб этиши мумкин. Агар мамлакатларнинг ушбу йўлдан боришга рағбати бўлса, буни амалга оширса бўлади, фикримча, НАТО ва ЕИга кириш истиқболи айнан шу ўринда чиндан ҳам муҳим ҳисобланади. ЕИга билан интеграциялашув бўйича аниқ режаси бўлган мамлакатлар, умуман олганда, бундай режаси бўлмаган мамлакатлар билан солиштирганда, либераллаштириш, демократлаштириш бўйича анча кўп ишларни бажарди. ЕИга аъзо бўлишига аниқ йўл кўрсатилган мамлакатлар, афтидан, бундай олға силжишга эриша билди ҳам. Шу пайтгача бундай рағбат мумкин ва фойдали бўлиб келган эди. Энди эса сизу биз ЕИ сиёсий нуқтаи назардан бундай рағбатларни таклиф этиши қийин бўлган пайтда яшаяпмиз. Албатта, Кавказ ва Марказий Осиё мамлакатлари ЕИга аъзо бўлиши тўғрисидаги ғоя ҳар доим уйдирма бўлиб келган. Лекин хабарингиз бор, бугун Грузияда НАТОга кириш имконияти муҳокама қилинмоқда. Аммо ЕИга кириш истиқболи ҳақида бир нарса дейиш қийин, шунинг учун АҚШ ва ЕИ ушбу Евроосиё мамлакатларида бундай сиёсий ўзгаришларни тарғиб қилиши жуда мураккаб кечади.\nБрюссель билан Вашингтон бу мамлакатларда таъсир кўрсатиш имконияти борлигидан фойдаланиб, либераллаштириш, демократия, инсон ҳақларини ҳурмат қилиш, можароларни тинч йўл билан ҳал этишни тарғиб қилиши ёки рағбатлантириши лозим бўлади. Лекин бор ҳақиқат шуки, Евроосиё ҳақида сўз кетганда – бу контекстда Кавказ ва Марказий Осиё минтақаси назарда тутилмоқда – пировардида АҚШ ва ЕИ бу ерда катта таъсир ўтказиши қийин бўлади. Буни Тоғли Қорабоғдаги воқеалар мисолида кўрдик. На Вашингтон, на Париж ва на Брюсселнинг қўлидан ҳеч нарса келмади. Бу қисман ўша жойлардаги ички муаммолар билан боғлиқ. Яна бир қисман гап шуки, айнан Россия, Туркия ва қисман Эрон сингари минтақадаги етакчи мамлакатларнинг бу ердаги воқеаларга таъсир кўрсатиш имконияти мавжуд. Шунинг учун АҚШ билан ЕИнинг воқеаларга таъсир ўтказишга ва ушбу мамлакатларни либерал ва демократик йўналишда ҳаракатланишга рағбатлантиришга иштиёқи қанчалик кучли бўлмасин, Вашингтон ёки Брюсселнинг бу борадаги имкониятлари челангани аниқ деб биламан.


Мевали дарахтларнинг уруғидан пайвандтаглар етиштириш | АгроОлам.Uz\nБош саҳифа Боғбончилик Мевали дарахтларнинг уруғидан пайвандтаглар етиштириш\nМевали дарахтларнинг уруғидан пайвандтаглар етиштириш\nЭкиш муддатлари. Уруғлар кузда ва баҳорда экилади. Бухоро, Хоразм вилоятлари ва Қорақалпоғистонда қиши узоқ давомли, қорсиз ва қуруқ қаттиқ совуқ бўлиши, мева уруғларининг униб чиқишга тайёргарлик кўриш жараёнининг нормал ўтиши учун қулай шароит бўлмаганлиги сабабли бу ерларда стратификацияланган уруғларни фақат баҳорда шўри ювилган тупроққа экиш мақсадга мувофиқдир.\nАгарда тупроқ ёзда яхши тайёрланиб, шўри ювилган бўлса, уруғни кузда ҳам экиш мумкин. Уруғлар баҳорда экилганда қатқалоқ пайдо бўлиш хавфи туғилади. Бунинг олдини олиш учун қаторларга 1,0-1,5 см қалинликда ва 10 см кенгликда чиринди ёки қипиқ солинади. Енгил тупроқларда уруғ экилганидан сўнг кетма-кет қаторларнинг устига хаскаш билан 5-8 см қалинликда тупроқ тортиб қўйилади. Бу баҳорда ёмғирдан сўнгги бороналашда тез бузилиб кетади.\nКузда уруғлар октябрь охири-ноябрь бошларида; баҳорда эса уруғлар нишлай бошлаганда экилади. Стратификацияланган уруғларни жанубий ҳудудларда февраль охири-март бошларида, Хоразм вилояти ва Қорақалпоғистонда эса март охири-апрель бошларида; Ўзбекистоннинг қолган бошқа вилоятларида эса мартнинг биринчи ярми энг яхши муддат ҳисобланади. Кузда уруғи стратификацияланмайдиган қуруқ уруғлар экилади. Тоғолча, олча ва магалебканинг уруғи, мевалари териб олиниши билан стратификацияланади ва баҳорда экилади.\nУруғларни экиш чуқурлиги уларнинг катта-кичиклиги ва тупроқ сифатига қараб белгиланади: майда уруғлар юзароқ, йириклари чуқурроқ экилади. Уруғ мевалилар кузда енгил тупроқларда 3-3,5, оғир тупроқларда 2-2,5 см чуқурликда экилади. Олча, гилос ва антипка уруғлари енгил тупроқларда 4-5 см, оғир тупроқларда эса 5,5-6,0 см, ўрик, шафтоли, бодом уруғлари 8 см чуқурликда экилади. Бу уруғ баҳорда экилганида уларнинг экиш чуқурлиги 0,5-1 см камайтирилади. Кузда чуқурроқ қилиб экилган уруғлар баҳорда экилган уруғларга қараганда қишки совуқлар таъсирида ер бетига чиқмайди ва ёмғир ювиб кетмайди.\nЭкиш нормаси уруғларнинг йирик-майдалигига, уларнинг унувчанлигига, экиш муддатига ва пайвандтаг кўчатзорида уруғкўчатларнинг қалинлигига боғлиқ. Пайвандтаг кўчатзорига уруғлар бирмунча қалин экилади. Кузда экилганда экиш нормаси 10-15 % оширилади, чунки уруғларнинг бир қисми нобуд бўлиши мумкин.\nУруғлар лента усулида икки қатор қилиб, қаторлар ораси 20-25 см, ленталар орасида 70-80 см ёки қаторлар орасини 60-70 см қолдириб, бир қатор қилиб экилади. Уруғ-кўчатларнинг ўсиб кетиш хавфи бўлса, ленталар ораси 60-70 см, қаторлар ораси 6-10 см қилиб экилади. Бундай қалинликда экилганда гектарига: 30-40 кг олма, нок ва беҳи уруғи, 150-200 кг антипка уруғи, 250-300 кг олча ва ёввойи гилос уруғи, 400-500 кг тоғолча уруғи, 300-400 кг тиканли олхўри уруғи сарфланади.\nЭкиш тартиби. Камроқ миқдордаги уруғлар қўлда, кўп миқдордаги уруғлар эса механизация ёрдамида экилади.\nСтратификацияланган уруғларни экишдан олдин қумдан яхшилаб тозаланади. Қўлда экилганда эса уруғлар маркёр ёки ип билан режа чизиғи олинган эгатларга қуми билан бирга экилади.\nБаҳорда яхши нишлаган уруғлар экиладиган куни намланади ва олдиндан режалаб олинган эгатларга қўлда экилади. Уруғлар юмшоқ тупроққа секин ташлаб устига нам тупроқ тортилади. Экиш тугагандан кейин олдиндан тайёрлаб қўйилган эгатлардан сув берилади. Кузда олма, нок, антипка, олчанинг қуруқ уруғлари экилади.\nПайвандтагларни куртак пайванд қилишга тайёрлаш. Куртак пайванд қилишдан тўртбеш кун олдин пайвандтагларнинг танаси ер юзидан 15-20 см баландликдаги қисми шохчалардан ўткир боғ пичоғида яхшилаб тозаланади ва латта билан артилади, қатордаги кесаклар эгат ичига туширилиб, пайванд қилинадиган майдон кетма-кет суғорилади. Пайванд қилишдан олдин суғорилганида пайвандтаг танасида сув юриши ҳамда пўстлоқнинг кўчиши тезлашади.\nПайвандтагларнинг куртак пайванд қилингунича нормал ўсиши тупроқнинг олдиндан пухта тайёрланишига боғлиқ. Айрим хўжаликларда пайвандтаг экиладиган ерлар одатда 25-27 см чуқурликда ҳайдалади ва уруғли кўчат пайвандтаглари ёки данакли мева уруғлари экилади. Масалан, олма уруғидан етиштирилган бир яшар пайвандтаг кўчатлари илдизининг узунлиги 25-40 см ни ташкил қилади. Экиш олдидан кўчат илдизининг учи кесиб ташланади. Кейинги йилларда пайвандтаглар ва узум қаламчалари кузда чуқур ҳайдалган ерга экилганида кўчатнинг сифати бирмунча яхшиланади.\nДеҳқонларнинг «ер ҳайдасанг куз ҳайда, куз хайдамасанг, юз ҳайда» деган ҳикматли сўзи бежиз айтилмаган, албатта. Ер кузда ҳайдалганида зараркунандалар тухуми қирилиб кетади. Тупроқнинг физик-кимёвий хусусияти яхшиланади, бегона ўтлар уруғи бирмунча йўқолади, тупроқнинг пастки қатламларида куз, қиш ва баҳорда тушган ёғин тўпланади. Чуқур ҳайдалган ерга органик ва минерал ўғитлар етарли берилса келгусида етиштириладиган ўсимликдан юқори ҳосил олиш учун замин яратилади.\nКуртак пайвандга киришишдан олдин ўтказиладиган ташкилий ишлар. Куртак пайвандни бошлашдан олдин бирмунча ташкилий ишлар ўз вақтида амалга оширилиши лозим, шундагина пайвандлаш ишлари қисқа муддатда сифатли ўтказилиши мумкин.\nБунинг учун даставвал пайвандчи ва бойловчи мутахассислар етарли миқдорда тарбияланиши керак, куртак пайванд қилиш учун етарли миқдорда пайванд пичоғи, боғ пичоғи, ток қайчи, қайроқ, тасма, латта, челак, полиэтилен плёнка, махсус дарахтнинг шох-шаббаларидан қаламча тайёрлаш учун узун ёғочга ўрнатилган «ҳаво» қайчи, тахтачалар, қора қалам, юмшоқ эгилувчан сим, кўчатзор дафтари каби жихозлар олдиндан тайёрлаб қўйилиши лозим.\nКўчатчилик хўжалиги ўз олдига маълум мақсад қўйган ва режа тузиб олган бўлиб, унда қаердан қандай қаламча олиб келиниши белгиланган бўлади. Қаламча тайёрлаш учун махсус шахслар ажратилади. Улар ўз вақтида, етарли миқдорда планда белгиланган мевалардан қаламчалар етказиб беришлари керак. Меванинг тур ва навларини кўпайтиришда давлат режасига қатъий амал қилиниши зарур.\nМанба: Ш. Ражаметов ва бошқалар (2018). Мева, резавор ва ток кўчатзорларини ташкил этиш бўйича ўқув-қўлланма.Тошкент: Baktria press.


21:05 / 21.10.2019 2097 pdf Ўқиш режими + -\nЗайд ийн Собит розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам менга яҳудийларнинг ёзувини ўрганишни амр қилдилар ва Аллоҳга қасамки, мен яҳудийларнинг ёзишидан эмин эмасман», дедилар.\nЯрим ой ўтгандан сўнг мен ўша нарсани у зот учун таълим олдим. Мен ўрганиб бўлганимдан сўнг қачон яҳудийларга мактуб ёзадиган бўлсалар, мен ёзадиган бўлдим. Қачон улар у зотга ёзсалар, мен у зотга уларнинг ёзганини ўқиб берадиган бўлдим».\nШарҳ: Ушбу ҳадиси шариф бошқа халқларнинг тиллари ва ёзувларини ўрганиш лозимлигига катта ва асосли далилдир. Модомики, бошқа халқлар билан бир оламда яшалар экан, улар билан алоқа қилиш эҳтиёжи бўлади. Бунинг учун эса, уларнинг тилини яхши биладиган одамлар керак бўлади. Агар ҳар бир жамиятнинг бу соҳада ўз одамлари бўлмаса, бошқаларга муҳтож бўлинади. Бошқалар эса бировга мухлис бўлиши қийин. Улар қасддан нотўғри таржималар қилиб, зарар етказиши турган гап. Шунинг учун ҳар бир жамият бу соҳада ўз одамларини тарбиялаб олмоғи лозим. Расулуллоҳ соллаллоҳу алайҳи васаллам бу нарсага алоҳида эътибор берганлар.\nМалика Мухаммадия 14:01 / 22.10.2019\nАссалому алайкум ва рохматуллохи ва барокатух. Мен дадамдан бошка тил ва динни узига фойда олиш учун урганишлик гунох эмас деб эшитгандим. Алхамдулиллах тайинли жавобга эга булдим. Аллох сиздан рози булсин\n05:00 / 01.03.2017 1866\n05:00 / 01.03.2017 3149\n324 08:24 / 25.10.2020\n2917 18:30 / 05.08.2020\n1967 08:01 / 25.11.2018\n2422 15:10 / 24.03.2019


МАЗҲАБНИ МУСТАҲКАМ ТУТИНГ! ЎЗБЕКИСТОН МУСУЛМОНЛАРИ ИДОРАСИ НАМАНГАН ВИЛОЯТИ ВАКИЛЛИГИ\nМаълумки динимиз илм ўрганишга, ўзаро илм улашишга тарғиб қилади. Шу боисдан ҳам олимлар, илм эгалари, илмни ўргатиш, дарс бериш билан машғул кишилар динимизда юксак эътироф этилади, уларнинг ҳурмати кўкларга кўтарилади. Айниқса, дин илмлари борасида сўз кетганда илмга муҳаббат, устозларга ҳурмат биринчи ўринда эканлигини ҳеч бир мусулмон инкор эта олмайди.\nМуқаддас динимизда кўпчилик мусулмонлар тутган йўли бўлмиш аҳли сунна вал-жамоанинг фиқҳий масалалар борасида тўрт мазҳабни ўз ичида қамраб олгани ҳам илм олишга, ҳақни ошкор қилиш учун баҳс қилишга бўлган динимиз тарғиботи натижасидир, десак хато қилмаган бўламиз. Ана ўша мазҳаб уламоларининг ҳаёт йўлларига назар солар эканмиз уларнинг ўзаро ҳурмат, илмга ва унинг аҳлларига нисбатан муҳаббат ила муносабатда бўлганлигининг гувоҳи бўламиз. Бу эса ўша буюк имомларнинг бағрикенг ва очиқкўнгил бўлганлигидан нишонадир. Бугунги кунимизда эса бутун дунё эътироф этадиган ўша буюк имомоларга, уларга эргашадиган уламоларга тош отадиган, ҳақорат қиладиган кимсалар ҳам учраб туради. Уларнинг йўли бир-бирларига нисбатан ўзаро ҳурматда бўлган имомларимиз тутган йўлдан бошқа йўл деб айтсак, муболаға қилмаган бўламиз…\nУшбу фиқҳий мазҳаблар орасида энг кўп тарқалгани, бағрикенглик, мўътадиллиги билан ажралиб турадигани Ҳанафийлик мазҳаби бўлиб, ҳозирда аҳли сунна вал жамоа мазҳабларининг энг кўп эргашиладиганидир. Туркий миллатлар, Ўрта Осиё халқларининг деярли барчаси хусусан ота-боболаримиз ҳам узоқ йиллардан бери ушбу мазҳабга амал қилиб келишади. Уламоларимиз ҳанафий мазҳабининг кўп тарқалганлигида бу мазҳабнинг бир қанча афзаллигини санаб ўтганлар. Бошқа мазҳаб уламолари ҳамда улар тутган йўлларни эътироф этган ҳолда ҳанафий мазҳабидаги ўша афзал жиҳатлар билан ўртоқлашсак.\nАввало мазҳаббошимиз Абу Ҳанифа Нўъмон ибн Собит розияллоҳу анҳу атрофларида кўп одам тўпланганлига сабаб у зотнинг дин илмларини теран англаган олим, зукко эканлиги, шу билан бир қаторда ўта тақволи, омонатдор, ҳалол инсон бўлганликларидир. Ўз даврида фиқҳ бобида у кишига етадиган инсон бўлмаган. Абу Ҳанифа роҳимаҳуллоҳ ҳадис илмида ҳам кўплаб маълумотга эга бўлиб, ушбу илм бўйича “Муснад” номли асарлари бизларгача етиб келган. Бошқа мазҳабларнинг асосчилари ҳам Абу Ҳанифа розияллоҳу анҳуни ўзларига устоз деб билганлар. Бундан ташқари кўплаб толиби илмларнинг таълим олишига ҳомийлик қилиб турганликлари ҳам уламолар эътирофига сазовор бўлган…\nТўрақўрғон тумани вакили


Сиз ҳам эшитдингизми? Тошкентдаги “скамейка”лардан қонли игналар топилганмиш... - 9 Ноября 2018 - www.SheJoT.CoM\nГлавная » 2018 » Ноябрь » 9 » Сиз ҳам эшитдингизми? Тошкентдаги “скамейка”лардан қонли игналар топилганмиш...\nСиз ҳам эшитдингизми? Тошкентдаги “скамейка”лардан қонли игналар топилганмиш...\nИжтимоий тармоқларда Тошкент шаҳридаги ўриндиқларда ОИТС вируси билан зарарланган қонли шприц игналари қўйиб кетилаётгани ҳақида хабарлар тарқалди.\nБундай ёлғон хабарларни тарқатиш кимга керак бўляпти билмадиккуя, аммо бу ҳолат Тошкент шаҳрида юз бермаган. Биз аниқлаган маълумотларга кўра, Беларуснинг Солигорск шаҳрида одамлар ишлатилган шприц игналарини ўриндиқларга қўйиб кетяпти. Ундаги қотган қон ҳақиқатда ҳам ОИТС билан зарарлангани аниқ эмас.\nЖорий йил 3 ноябрь куни Святослав шаҳрида яшовчи Станислав Кукреш кўчадаги ўриндиқда игна топиб олган. Одам ўриндиққа ўтирганда игна онсонгина кириб кетиши мумкин. Станислав жами 10 та игна топган.\nТаъкидлаш керакки, бу ҳол биринчи марта юз бермаган. Шунга ўхшаш ҳолатлар ўтган асрнинг охири ва ХХI аср бошида ҳам кузатилган.


Нефть нархлари кескин кўтарилди - Халқ сўзи\nНефть нархлари кескин кўтарилди\n15:08 16 Сентябр 2019 Дунё\nСаудия Аарбистони нефт қазиб олиш ҳажмини камайтириши туфайли нефт нархи 10 фоиз қимматлашди. Бу ҳақда РИА Новости хабар берди.\nГап шундаки, бугун эрталаб Brent маркали нефт нархи 9,96 фоиз ошиб, 1 баррели 66,22 АҚШ долларини, WTI маркалиси 8,61 фоиз кўтарилиб, 59,22 долларга етган.\nСаудия Арабистони энергетика вазири Абдулазиз бин Салмон томонидан қабул қилинган қарорга кўра, мамлакатда бир кунлик нефть қазиб олиш ҳажми ўртача 50 фоиз камайтирилган. Бунинг натижасида этан ва бошқа табиий газ қазиб олиш миқдори ҳам эллик фоиз пасайган.\nХусусан, бу ердаги “Бикайк” ва “Хирайс” номли энг йирик “қора олтин“ конларида қазиб олиш вақтинча тўхтатилган. Ушбу вақт давомида буюртмачиларга нефть захира омборхоналаридан етказиб берилади.\nЭслатиб ўтамиз, ўтган шанба куни тонг соат 04:00 да Saudi Aramco миллий нефт компаниясига тегишли бир неча йирик нефт қазиб олиш конларига дронлар ҳужум қилгани ҳақида хабарлар пайдо бўлган эди. ОАВлар хабарига кўра, ушбу ҳужумлар учун жавобгарликни Яман мухолифатчилари ўз зиммасига олган.


ОЛИБСОТАРЛИК КАСБ ЭМАСМИ? » Bulung‘ur hayoti газетаси\nGazeta: admin Қўйилган сана: 1-12-2020, 13:40 Рукун: ИҚТИСОДИЁТ / ЖАМИЯТ Кўрилди 0\nАлбатта тўғри англадингиз, гап бозорларда шу хизмат билан шуғулланувчилар ҳақида бормоқда. Эсимни танигандан бери бу «касб» эгалари тўғрисида илик гап эшитмаганман. Лекин улар бундай гап-сўзларга парво қилишмайди, савдосини давом эттираверишади. Чунки шунинг орқасидан рўзғорини бутлайди, тирикчилик қилади. Очиғи, бу тоифа кишилар орасида жуда бойиб кетганини ҳам кўрмаганман.\nУларнинг бири билан суҳбатлашиб, даромадини сўрадим. «Сиз ҳам айримлар каби бизни юлғич деб ўйлайсиз шекилли» деб хафа бўлди. Сўнг бир кунлик даромадини ҳисоблаб берди.\n- Айтайлик, эрталаб соат бешда келиб, деҳқон билан келишаман. Ўйламанг, ҳозирги деҳқон ҳам анойи эмас, молини арзон гаровга бермайди. Йиллар давомида шаклланган одат: унга нақд пул керак, кун бўйи бозорда ўтиришга вақти йўқ. 200 килограмм сабзини минг сўмдан гаплашаман. Уни аввал катта-кичик турга ажратаман, бир қисмини сувда ювиб оламан, кўриниши чиройли бўлсин дейманда. Беш килоси лаборатория, еб кўрувчи ва яна шунақа доналаб терувчига кетади. Камида 20 килоси тушдан кейин минг сўмдан сотилади. 15 минг сўмми бу? Хўш, қолганини 1500 сўмдан сотаман, даромад – 277 минг 500 сўм бўлади. Чипта пули ва тарози пулини қўшинг. Битта мардикорнинг даромадига баравар, тўғрими? Харажат қилмайин деб, ошхонадан овқат овқат емайман, уйдан бирор нарса олиб келаман. Агар тўй ёки маърака қилгувчилар келмаса, кеч 5-6 ларгача сотаман. Саратоннинг иссиғи, қишнинг совуқ кунларида тик оёқда туришни ҳам ҳисобга олинг. Ҳамма ҳам уддалай олмайди буни.\nДарҳақиқат, хорижда ҳам кўп бор гувоҳ бўлганман: гуруч етиштирган, балиқ ушлаган тадбиркор бозорда ўтирмайди. Бу маҳсулотни сотувчилар эса доимо уларни саралаш, қайта ишлаш, харидорга турли кўринишда етказиб бериш билан шуғулланади. Улар шуни касб қилиб олишган.\nПахтачидаги Ёби қишлоғида 200 дан ортиқ киши йил бўйи помидор, бодринг, лимон етиштиради, лекин бирортаси бозорда ўтириб савдо қилмайди. Мижозлар маҳсулотни уйдан келиб олиб кетишади. Шунинг учун айримларнинг «бозордаги нарх-навони олибсотар қимматлаштиряпти» деган иддаосига қўшилмайман. Нима, супермаркетлар гўштни қимматлаштирмаяптими? Маҳаллаларда арава ва машинада қишлоқ хўжалик маҳсулотлари сотиб юрганлар ҳам деҳқон эмас.\nБир ўйлаб кўринг, тайёрлов идораси, биржалар, риэлторлар фаолияти олиб сотарлик эмасми? Нега биз деҳқон бозорларида бу касбни расмийлаштирмаяпмиз. Ёки супермаркет, дўконлардаги мева-чеваларни қайси деҳқон сотяпти?\nДеҳқонга манфаат керак, пул керак. У маҳсулотини ўз вақтида, керак бўлса, пайкалдан сота билсин. Бунинг учун тайёрлов идоралари, қайта ишловчилар, логистика билан шуғулланадиганлар тўғридан-тўғри деҳқон билан ишласин. Олибсотарларга ҳам шундай шароит яратиш ва масъулият юклаш керакки, улар маҳсулотни пайкалдан саралаб олиб келсин, етиштирувчи билан дарҳол ҳисоб-китоб қилсин. Экспортчиларга ҳам шундай талаб қўйилса бўлади. Ўшанда «ихтиёри-мажбурий» ярмаркаларга ўрин қолмайди.\nБозорда савдо қилувчилар (эсланг, Буюк Ипак йўлида ҳам улар асосий вазифани бажаришган) аввало маданият ва муомалани ўрганишга, товар кўринишини яхшилашни, аҳоли талаб ва эҳтиёжини ўрганишга мажбур. Уларга иддао қилганимизнинг фойдаси йўқ. Яхшиси, улар фаолиятини қонунлаштириб берайлик.\nШОҲКЎЧАДАГИ «БОЗОР»... "Деҳқон бозори"ми ёки "автошоҳбекат"-ми?\nГИЛОСНИНГ НАРХИ ҚАНЧА? ЁКИ “АЧЧИҚ ГИЛОС”НИНГ САВДОСИ ВА ҒАВҒОСИ ХУСУСИДА


ҲОВЛИ СУПУРМАЙДИГАН КЕЛИН - Ўзбекистон овози газетаси\nҲОВЛИ СУПУРМАЙДИГАН КЕЛИН\nёки эркак кишининг ҳурмати нима билан ўлчанади?\nОналаримиз кимнингдир уйига совчиликка боришса, энг аввало, эътибори ўша хонадон остонасининг тоза-озодалигига қаратилади. Келин тушган уйнинг кўрки, файзи ҳам шу — орасталикда. Бир сўз билан айтганда, бу гўзал одат авлоддан-авлодга ўтиб, бебаҳо миллий қадриятга айланган.\nАфсуски, буни англамайдиганлар ҳам учраб туради. Ёшлар орасида машҳур бўлган эстрада хонандаларидан бири газетадаги суҳбатда ўзининг келин бўлиб, кўча супуриши мумкинлигини тасаввур қила олмаслигини билдирибди. Интервьюнинг ўша қисмини эътиборингизга ҳеч бир таҳрирсиз, айнан ҳавола этаяпмиз:\n«Савол: Айрим йигитлар санъаткор қизлар ҳақида нотўғри фикрга боришади. Ижодкор қизларимизда ҳам ўз ўрнида ҳадик бор «Мени, касбимни тўғри тушунармикан», дея ўйланади.\nЖавоб: Ҳа, тўғри айтасиз. Ўзимда ҳам шундай саволлар бўлган! Турмуш қургач, санъатни тарк этасизми? Эрталаб барвақт туриб ҳовли супурасизми? Тасаввур қилинг, мен эрта туриб ҳовли супурсам?!\nСавол: Ҳали «ҳовли супурмайман» дегин!?\nЖавоб: Мен қатъий режа билан иш тутишга ўрганганман. Эрталаб туриб кўча-ҳовлини супурмайман.\nСавол: Турмуш ўртоғинг ҳурмати учун ҳам шундай қилишга мажбур бўласан. Жавоб: Гапингизга қўшилмайман. Нега энди эркак кишининг ҳурмати мана шунақа майда нарсалар билан ўлчаниши керак?..»\nЎзбек қизи ўзининг эрта туриб ҳовли супуришини тасаввур қила олмаса, тўғрироғи, уни ўзига эп кўрмаса, буни қандай изоҳлаш мумкин? Энди айтинг, эрта туриб ҳовли супурмаган ўзбек қизини тасаввур қилишингиз мумкинми? Хўш, эрнинг ҳурмати нима билан ўлчанади? Пул, данғиллама участка ёки «иномарка» биланми? Тўғри, у санъаткор, маълум даражада таниқли. Ижод ҳақида қайғуриши керак. Лекин энг ибратли анъаналардан бири, келинларга жуда ярашадиган, уларни янада гўзал, иболи қилиб кўрсатадиган ҳовли супуриш «майда-чуйда» ишми? — Супурса, ўзининг уйини супуради. Ўзи ҳам шу ҳовлида яшайди-ку.\nМиллий қадриятларни менсимаслик ёки улар моҳиятини англамаслик кишига ҳурмат келтирмайди. Аксинча...\nЯқинда футбол бўйича Ўзбекистон терма жамоаси аъзоси, Москванинг «Локоматив» клуби ҳимоячиси Виталий Денисовнинг рус журналистларига берган интервьюсини ўқиб қолдим. «Жамоадошларингизга ўзбекча палов тайёрлаб бериш керак бўлса, нима дейсиз?», деган саволга «Ҳар бир ўзбекнинг палов тайёрлаши қадрият даражасига кўтарилган, нимага энди мен уни кўз-кўз этиш имкониятидан фойдаланмаслигим керак», қабилида жавоб қайтарган.\nДенисов кучли футболчи. Ўз ишининг устаси. У ҳам карьерасини эсидан чиқармаслиги керак, «майда-чуйда» ишларга унинг ҳам вақти йўқ. У ҳам машҳур, тўғриси бояги қўшиқчидан кўра кўпроқ машҳур... Шунга қарамай, у ўзбекона анъаналар билан фахрланаяпти, қадриятларимизни ҳурмат қилаяпти... Бу унинг тарбиясидан, фикр доираси қандайлигидан нишона.\nМайли, ўша қўшиқчи қизнинг дунёқараши шундайдир. Аммо мазкур суҳбатни ёзган мухбир, уни саҳифага қўйган муҳаррир наҳотки, бундай «доно» мулоҳазалар минглаб қизларда нотўғри кайфиятларни, руҳиятида қадриятларга беписандлик туйғусини уйғотиши мумкинлигини ўйламаса.\nЭҳтимол, эртага яна қайсидир газетада бошқа бир «юлдуз» чиқиб олиб, қайнонаси ёки қайнотасига чой қуйиб узатишни ор биламан, деб интервью берса, яна бирови боласига алла айтишга вақти йўқлигини писанда қилса, буни ҳам оқ қоғозни қорайтириб, тарғиб қилаверамизми?\nТўғри, ҳар ким ўз ақлига яраша фикрлайди, гапиради. Ким нима деса, газетада эълон қилиш ўша фикр тарғиботига, уни қўллаб-қувватлашга киради. Агар бундай олифта гаплар, «ноёб» фикрлар газетада берилгудек бўлса, унда ўша масалага муаллиф ёки таҳририят муносабати билдирилиши керак, назаримизда. Шунда одамлар чалғишдан асраб қолинади.\nЎйнаб ёзсанг ҳам, ўйлаб ёз, деган эски мақол бор. Газетани эса минглаб одамлар ўқийди...


Фалокат оёқ остида (14) - Favvora | билим чашмасидан отилган фаввора\n2016-06-01 1771 Ko'rilgan Адоватнинг қора излари\nАшраф укаси Аҳрор шаҳарда ўқишга кира олмаса ҳам, Сардор тайинлаган иш билан банд бўлгани ва шаҳардаги Ашрафнинг уйига кўчиб ўтиб, яшаётгани уни хушнуд қилди. Айниқса, Аброрнинг тирик эканлиги хабари уни танасига сиғмас даражада хурсанд қилди. Мушфиқ кечагина шаҳардан ўша хабарни олиб келаркан, Ашраф уни бағрига босиб, хабар учун унга катта миннатдорчилик билдирди ва унга ишхонаси очилиш куни унга Сардор кийдирган чопонни олиб чиқиб кийдирди. -Сардор акам, нега ўзи телефонда айтмади?\n-Унинг айтишича бу катта воқеа телефонда айтиладиган иш эмас экан, Аҳрорни ишга жойлашиб олганини ҳам Аброрни шаҳар четидаги қишлоқдан топилганини ҳам менга, ўзингиз бориб айтинг, деб тайинлаган эди Сардор ака.\nМушфиқнинг айтиб беришича ўша машина дарёга ағдарилган куни, Аброр бир неча чақирим масофага оқиб борган, чеккага чиқишга ҳарчанд уринса ҳам қирғоққа чиқа олмай ҳушидан кетган. Ўша куни балиқ тутгани борган бир киши уни қирғоққа чиқариб, касалхонага олиб борган. У бир неча кунлаб касалхонада қолган, ўзига келгандан сўнг яшаш жойини, ака-укаларини ва Ашрафнинг ишлаш ўрнини айтган. У шаҳар касалхонасида бўлгани учун, унинг хабари Ашрафнинг ишхонасига қўнғироқ қилинган. Сардор бу хабарни эшитган паллада Ашраф уйига оналари ҳузурига кетган бўлган. Сардор ўзи бориб Аброрнинг аҳволини кўрган, у яшашдан умиди узиладиган алфозда экан. Унинг яшаб кетиши учун биргина, чет элга жўнатиб, ўша ёқда жарроҳлик операцияси ўтказиш керак бўлган.\nСардор зудлик билан уни чет элга бир докторни қўшган ҳолда жўнатган ва бу хабарни Ашрафлардан яширган, чунки агар Аброрга бирор кўргилик бўлиб, тузалмай вафот топса, Ашрафларнинг ярасини яна қайта тирнамаслик бўлган экан. Агар тузалиб, шифо топса кейин айтишликни ирода этган экан. Мана энди тузалиб, уч кундан кейин чет элдан қайтар экан.\n-Яхши хабарлар яхши-ку, аммо бир нохуш хабар ҳам бор!\n-Айтинг Мушфиқ, қандай нохушлик бор?\n-Буни менга ишхонангларда аввал қоровул бўлиб ишлаган Адҳам исмли йигит айтди!\n-Сардор ака жиддий касалга чалинган!\n-Астағфируллоҳ, нималар деяпсиз Мушфиқ?!\n-Мен ҳам ишонқирамай, уни кўрган табибга ялиниб-ёлбориб сўрасам шунақа жиддийликка яқинроқ деб, жавоб қилди.\n-Ҳар-бир дарднинг шифоси бор-ку, қўлимиздан келган сабабларни қилмайликми?!\n-Майли, сизда жўяли бир маслаҳат бўлса айтинг, қадрдонимиз танасида дард айланиб юрса, қўл қовуштириб туришимиз инсофдан эмас!\n-Ҳозироқ шаҳарга жўнаймиз, ўша табиб билан мен ҳам бир гаплашиб кўрай!\n-Майли мен тайёрман!\nУлар ўша заҳотиёқ Васиқага зарур иш билан шаҳарга кетаётганларини айтиб, жўнаб кетишди. Етиб боришлари билан Мушфиқ Ашрафни табибга етаклаб борди. Табиб касалхонадан уйига энди кетмоқчи бўлиб турган экан. Ашрафни ҳам олдин кўрган эканми, очиқ чеҳра билан уни қарши олиб кўришди.\n-Адашмасам сиз, Сардорбекнинг ишчиларидан бирисиз шундайми?\n-Ҳа шундай деса ҳам бўлади!\n-Бу кишини кеча кўрган эдим, тинчликми нима хизмат?!\n-Кечаги масала бўйича келдик яна, бу биродарим – Ашраф! Сардор ака масаласи бўйича гаплашмоқчи эдик!\n-Яхши, лекин бировнинг соғлиги айнан нима учун сизларни қизиқтириб қолди?\nАшраф табибнинг қўлтиғидан тутиб, чекага бошлади. Унга самимий жилмайиб, гап бошлади:\n-Ахир у бизнинг жонажон акамиз бўлади, мен бу оғайнимдан эшитибоқ, бирор-бир сабаби бўлса қилайлик деб, сизга маслаҳатга келдик!\n-Сардорбекнинг яқиниман дейдиган укахонлари кўп! Акаларининг сиҳатига қайғуриш яхшику-я, аммо у кишининг давлати кенглиги учун унга лаганбардорликка хос укаликлар менга қандайдир эриш туюлаяпти.\n-Бизни ўшандайлардан деб ўйлаяпсизми?\n-Қайдам, лекин укаман дейишнинг қуруқ сўздан нарига ўта олмаслиги ёмон!\n-Табиб ака, лаганбардорликка асосланган ака-укаликни мен ҳам ёқтирмайман, укаман деб қуруқ айтишга келсак, Аллоҳ сақласин, агар Сардор ака учун, буйракми, юракми керак денг, ҳозироқ жарроҳлик ўриндиғига ётиб кўксини тутмаган номард ака! Ишонмайсизми, мусулмоннинг тили ва қалби бир бўлади! Тили сўзлаб, қалби бошқа нарсани айтиб туришликнинг турган-битгани мунофиқлик-ку ахир!\nАшрафнинг жиддий туриб гапириши ва бу табиб кўпдан бери кўп одамлар билан гаплашаверганидан уларнинг характерларини ёд қилиб юборгани учунми, бошини маъқул деган равишда қимирлатиб, Ашрафга деди:\n-Бўлди, бўлди ука! Тушунарли Аллоҳим сизларнинг ака-укалигингизни бардавом қилсин! Ҳар-бир биродармиз деган кишилар сизлардек бўлишини насиб этсин! Сиздан илтимосим шуки, Сардорбекка жиддий туриб даволанишини айтинг, мен айтсам Яратганнинг айтгани бўлади деб, муолажага кўнмаяпти! Албатта ҳар-бир иш Яратган Роббимизнинг айтгани билан бўлади! Бунга заррача шубҳа йўқ! Лекин инсон боласи шифо учун сабаб қилиб, даволанмоғи керак-ку тўғрими ука?!\n-Тўғри табиб ака, тўғри! Мен Сардор акамга айтиб, кўндиришга ҳаракат қиламан иншааллоҳ! Яна нима хизмат бўлса мана менга айтаверинг!\n-Агар айтиб, даволанишга уната олсангиз – ўшанинг ўзи катта хизмат! Чунки бошқа ишлар, муолажа қилиш ва дори-дармонлар менинг ўзимдан бўлади. Мен ҳам Сардорбекнинг яқин мухлис акаларидан бўламан. У кишининг кўп яхшиликларини кўрганман ва гувоҳи ҳам бўлганман! Ўша яхшиликлари учунгина эмас-у, аммо унинг ажойиб инсон эканлиги учун кундан-кунга у боланинг сўниб бориши мени ҳам қийнаяпти, қанча тез муолажа олишига кўндирсангиз, шунча яхши ука!\n-Хўп бўлади, иншааллоҳ тезроқ бўлиши учун ҳаракат қиламан! Майли табиб ака яхши қолинг, кўришгунча Аллоҳга омонат !\nАшраф ўша куни Сардорнинг олдига Мушфиқ билан етиб борди. Ашраф Сардорга эътибор бериб қараб, гаплашаркан унинг аввалгидан озишга тушганини ва кўзлари ғамгин аҳволга тушганини илғади. Мушфиқ бир нарсани баҳона қилиб, шаҳар марказига чиқиб кетгач, Сардор гап бошламоқчи бўлиб турган Ашрафни саволга тутди.\n-Тинчликми ўзи, Мушфиқжон эрталаб уйига қайтган эди шекили, яна шаҳарга келибди. Сен эса Аброрни кутгани келишинг керак эди, эрта кунлаб етиб келибсан?\n-Сиз мени укамсан деб айтганингиз ростми?\n-Рост, ёки шубҳанг борми? Нималар бўлаяпти акалигимга зид?\n-Ҳеч нарса бўлаётгани йўқ!\n-Нега унда таъкидлаб сўраяпсан?\n-Мен сизнинг укангиз бўлсам, айтган илтимосимни сўзсиз бажарасизми акажон?\n-Албатта Аллоҳ қодир қилса бажараман!\n-Аллоҳ номига қасам ичасизми?\n-Нега қасам керак бўлиб қолди?\n-Аллоҳга қасам, агар тоқатим етажак нарса бўлса албатта бажараман!\n-Бугуноқ, даволанишга ётасиз, ҳеч қандай эътироссиз!\n-Аллоҳга қасам ичиб, бажараман дедингиз! Ётиб даволанишингиз тоқатингиздан ташқарида эмас ака!\nСардор Ашрафнинг олдида бошқа бир сўз айтишга ожиз қолди. Фақат у ўзининг бетоблиги ҳақида Ашраф қандай хабар топганлигига ҳайрон эди.\n-Келинойимга айтинг ака, нарсаларингизни ҳозирлаб берсин! Мен ўзим олиб бораман касалхонага, ўзим сизни у ерга жойлаштираман!\n-Аввал табиб билан гаплашиш керак ука, ҳоли жой борми, йўқми?!\n-Албатта бор, мен табиб билан гаплашганман, қани бўлинг!\nСардор Ашрафни бу ҳолда ҳеч кўрмаган эди. Доимо ўзидан буйруқ кутиб, унга қулоқ тутадиган укаси бугун унга баъзи нарсаларни шарт-шарт гапирар ва ўша айтаётганларини бажарилишини ҳам талаб қилар эди. Бу ҳолдан таъсирланган Сардор ўзининг соғлиғига ўзидан-да жон куйдираётган Ашрафга қараб кўзи намланди. Унинг самимийлик ила айтаётган ва буюраётган ишларига ёш боладек итоат этиб, бажаришга тушди.\nДунё ва мусулмонлар “Мавритания”\n“Қабоҳатнинг қулаши” 13-қисм (Адабий – бадиий нашр)\nАбу Лаҳаб ва Умму Жамил\nҚатъийлик – амаллар силжишига мадор\nКўп иш, меҳнат қилдиришнинг фарзандга салбий таъсири\n“СОДИҚ ЧАВАНДОЗ” 22-қисм\nҲаёт сўқмоқлари (7)


ПАЙҒАМБАР АЛАЙҲИССАЛОМНИНГ ХУСУМАТЛАРИ ИШЧИНИНГ ҲАҚИНИ БЕРМАГАНЛАРГАДИР — Zamaxshariy.uz\n23 апреля, 2019 admin Без рубрики\nҲаёт доим тўкис бўлавермайди, инсон гоҳида камбағаллик ёки бойлик билан ҳам синалади. Шундай пайтда камбағал бой эмаслигини рўкач қилмаслиги, бой эса кибрланиб, ҳаволаниб кетмай муҳтожларга саховатли бўлиши лозим. Набий соллаллоҳу алайҳи васаллам: «Аллоҳ таоло Мен қиёмат куни уч тоифанинг хусуматчиси бўлурман: Мен билан (аҳд) бериб, кейин алдаган одамнинг, ҳурни сотиб баҳосини еган одамнинг ва одам ишлатиб ҳақини бермаган одамнинг», дедилар». Имом Бухорий ривоят қилган.\nУшбу ҳадисда уч тоифа энг ёмон одамлар ҳақида сўз бормоқда. Чунки қиёмат куни Аллоҳ таолонинг Ўзи хусуматчиси бўлиш енгил иш эмас.\n1. «Мен билан (аҳд) бериб, кейин алдаган одамнинг».\nЎзаро муомалаларда ишонч катта ўрин тутади. Шунинг учун ҳам одатда шерик тарафни ўзига ишонтириш учун баъзилар Аллоҳ таолони ўртага қўшадилар. Аллоҳ таоло номи билан ваъда берадилар. Иккинчи томон Аллоҳ таолони ўртага қўшиб гапиряпти-ку, алдамас, деб унга ишонади, керакли нарсага рози бўлади. Кейин эса ҳалиги Аллоҳ таолонинг номи билан аҳд берган одам аҳдни бузади. Иши битиб олгандан кейин хиёнат қилади. Ундоқ нобакор одам роса бопладим, қойил қилдим, деб хурсанд бўлиши ҳам мумкин. Лекин қиёмат куни шармандаси чиқади. Қиёмат кунининг эгаси бўлмиш Зот — Аллоҳ таолонинг Ўзи унга хусуматчилик қилади.\nОдатда, қиёмат куни Аллоҳ таоло хусуматчилар орасида ҳукм чиқаради. Аммо У Зот ўша куни Аллоҳ номи билан аҳд бериб туриб, кейин алдаганларга нисбатан Ўзи хусуматчи бўлади. Ҳукм чиқарувчи қозининг ўзи хусуматчи бўлган одамнинг ҳоли қандоқ бўлишини билиб олиш қийин эмас. Шунинг учун ҳам зинҳор Аллоҳнинг номи ила аҳд бериб туриб, алдамаслик керак.\n2. «Ҳурни сотиб, баҳосини еган одамнинг».\nИнсонга Аллоҳ таоло томонидан берилган энг улкан неъматлардан бири ҳурриятдир. Бу неъматни ундан тортиб олиб, уни қул қилиш энг катта жиноятлардан биридир. Шунинг учун ҳам ҳур инсонни қул қилиб сотиб баҳосини еган одамга Аллоҳ таолонинг Ўзи қиёмат куни хусуматчи бўлади. Бу шаклда молу мулк топиш энг ҳаром ишлардан саналади. Жоҳилият вақтида бу ишни қиладиган одамлар кўп эди. Мисол учун, Зайд ибн Ҳориса, Салмон Форсий, Суҳайб Румий ва Билол ибн Рабоҳ розияллоҳу анҳумлар ҳур кишилар бўлиб, уларни мушриклар зулм ила қул қилиб юборишган эди.\nИслом қулчиликка қарши кураш олиб бориш жараёнида қулларни озод қилиш учун кўрган барча чора-тадбирлар билан бир қаторда, ҳурларни қул қилиш йўлларини ҳам тўсди.\nУшбу ҳадиси шариф ҳам бу борада кўрилган энг кучли чоралардан биридир. Ҳурни сотиб, баҳосини еганга Аллоҳ таоло ҳусуматчидир.\n3. «Одам ишлатиб, ҳақини бермаган одамнинг».\nБировни маълум ҳақ бераман, деб ишга ёллаб, ишлатиб олгач, ҳақини бермай юрган одам ҳам катта гуноҳ қилган бўлади. У ҳам бировнинг ҳақини еган бўлади.\nАввалги ҳолатда инсоннинг ҳуррият ҳақи поймол этилган бўлса, бу ҳолларда унинг меҳнат ҳақи поймол қилинмоқда. Инсон ҳуқуқларини поймол қилган кишига ҳам Аллоҳ таолонинг Ўзи қиёмат куни хусуматчи бўлади.\nКимки қиёмат куни Аллоҳ таоло менга хусуматчи бўлмасин деса, ишлатган ишчисига ўз вақтида ҳақини тўлиқ берсин, меҳнаткашнинг ҳақини поймол қилмасин.\nАбдуллоҳ розияллоҳу анҳудан ривоят қилинади: «Ким бир мусулмон одамнинг молини қир\nқиб олиш учун ёлғондан қасам ичса, Аллоҳга мулоқот бўлганда у Зот ундан ғазабнок ҳолда бўлур», дедилар». Икковини икки Шайх ва Термизий ривоят қилишган. Бировнинг молини ноҳақдан ейиш ана шундоқ ёмон нарса. Қиёмат куни Аллоҳ таоло ҳаромхўрга ғазаб билан қарайди. Қиёматда Аллоҳ таолонинг ғазабига учрашдан ёмон нарса йўқ. Баъзи бир кишилар беш кунлик дунёнинг матоҳи деб, қасам ичиб, ёлғон гапириб, уч-тўрт танга пул оладилар. Аммо бу нарса бошқа бировнинг молини ноҳақдан кесиб олиш бўлгани учун катта гуноҳ ҳисобланади. Ўша одам эҳтимол бу дунёда жазодан қутулиб кетар, аммо охиратда Аллоҳ тао\nлонинг ғазабига қолиши турган гап.\nPrevious Post:НЕЪМАТЛАР ШУКРИ УНИ ЗИЁДА ҚИЛАДИ\nNext Post: Замон Аллоҳнинг измидадир.


Нурсултон Назарбоев Қозоғистонда ўтадиган Универсиада-2017нинг машъалини ёқиб берди\n14:37 / 25.01.2017\nҚозоғистон президенти Нурсултон Назарбоев қишки Универсиада-2017нинг машъаласини ёқиш маросимида иштирок этди. Бу ҳақда РИА Новости хабар бермоқда.\n28-бутунжаҳон қишки Универсиадасининг машъалини ёқиш эстафетаси бугун, Остона шаҳрида бўлиб ўтади. Унинг биринчи босқичида 60 нафар киши иштирок этади. Иккинчи босқичда эса машъал республика штаби вакилларига берилади ва 28-қишки бутунжаҳон Универсиадасини очиб бериш учун авиарейс орқали Олма-отага етказилади.\n“Биз бу ерда 29 январь куни Олма-ота шаҳрида очиладиган 28-бутунжаҳон қишки Универсиадасининг машъалини ёқдик. Мамлакатимиз томонидан қўлга киритилган ғалабалар мустақиллик йилларида муҳим аҳамият касб этди. Бундай кўламдаги мусобақа Қозоғистонда ҳали ўтказилмаган эди. Бошқа давлат эмас, айнан Қозоғистон танланди. Ишонаманки, ушбу мусобақани ишонч билан ўтказамиз”, — деди Назарбоев тантанали маросимда.\nМаълумот ўрнида: 28-бутунжаҳон қишки Универсиадаси 29 январдан 8 февралга қадар Қозоғистоннинг Олма-ота шаҳрида ўтказилади.